

**GENERALNI SEKRETARIAT**

**VLADE REPUBLIKE SLOVENIJE**

**gp.gs@gov.si**

Številka: 0070-4/2023/15

Datum: 8. 5. 2023

**Zadeva: Popravek gradiva št. 2**

1. **Navedba gradiva, ki se popravlja:**

Predloga Zakona o spremembah in dopolnitvah Zakona o visokem šolstvu (EVA 2023-3360-0005)

1. **Besedilo popravka:**

V gradivu se doda nov 26. člen, ki z dopolnitvijo 81.a člena Zakona o visokem šolstvu ureja evidentiranje delovnega časa izvajalcev visokošolske dejavnosti.

Citirani 81.a člen in v enakem obsegu 81.h člen se, upoštevajoč določbe Zakona o znanstvenoraziskovalni in inovacijski dejavnosti, hkrati usklajujeta z drugačnim poimenovanjem javne agencije, pristojne za znanstvenoraziskovalno dejavnost.

Upoštevajoč dopolnitev 81.a člena Zakona o visokem šolstvu se z 32. členom predloga zakona dopolnjuje tudi 83.a člen Zakona o visokem šolstvu z vzpostavitvijo izjeme glede dostopa do podatkov o evidentiranju delovnega časa izvajalcev.

1. **Usklajenost gradiva:**

Gradivo se dopolni z novim 26. členom predloga zakona in spremembami 81.a (26. člen), 81.h (30. člen) in 83.a člena Zakona o visokem šolstvu (33. člen predloga zakona).

 Dr. Igor Papič

 minister

|  |
| --- |
| Masarykova cesta 161000 LjubljanaSlovenijae-naslov: gp.mvzi@gov.si |
| Številka: 0070-4/2023/15 |
| Ljubljana, 8. 5. 2023 |
| EVA: 2023-3360-0005 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| **ZADEVA: Predlog Zakona o spremembah in dopolnitvah Zakona o visokem šolstvu – predlog za obravnavo**  |
| **1. Predlog sklepov vlade:** |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na …… seji dne … sprejela naslednji:**SKLEP**Vlada Republike Slovenije je določila besedilo predloga Zakona o spremembah in dopolnitvah Zakona o visokem šolstvu (EVA 2023-3360-0005) in ga pošlje Državnemu zboru Republike Slovenije v obravnavo po skrajšanem postopku. Barbara Kolenko Helbl generalna sekretarkaPREJMEJO:* Ministrstvo za visoko šolstvo, znanost in inovacije
* Ministrstvo za finance
* Ministrstvo za javno upravo
* Ministrstvo za pravosodje
* Ministrstvo za delo, družino, socialne zadeve in enake možnosti
* Služba Vlade Republike Slovenije za zakonodajo
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| Upoštevajoč zlasti odločbe Ustavnega sodišča RS, ki opozarjajo na nedorečenost in s tem neustavnost Zakona o visokem šolstvu v delu določitve javne službe in statusno pravne ureditve razmerij med univerzo in njenimi članicami, se z namenom čimprejšnje odprave ugotovljene neustavnosti skladno s četrto alinejo prvega odstavka 142. člena Poslovnika Državnega zbora (Uradni list RS, št. 92/07 – uradno prečiščeno besedilo, 105/10, 80/13, 38/17, 46/20, 105/21 – odl. US in 111/21) predlaga sprejem predmetnega zakona po skrajšanem postopku. Predlog zakona vsebuje tudi druge rešitve, ki jih je zaradi učinkovitega izvajanja visokošolske politike treba čimprej uveljaviti.  |
| **3.a Osebe, odgovorne za strokovno pripravo in usklajenost gradiva:** |
| * dr. Igor Papič, minister,
* dr. Matjaž Krajnc, državni sekretar,
* mag. Jernej Širok, v.d. generalnega direktorja Direktorata za visoko šolstvo,
* Duša Marjetič, vodja Sektorja za visoko šolstvo.
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| Pri pripravi gradiva so sodelovali člani Delovne skupine za pripravo predloga novele Zakona o visokem šolstvu, imenovane s sklepom ministra, pristojnega za visoko šolstvo, št. 024-38/2022/23 z dne 9. 9. 2022, pod vodstvom državnega sekretarja dr. Matjaža Krajnca:* prof. dr. Gregor Majdič (Univerza v Ljubljani),
* prof. dr. Zdravko Kačič (Univerza v Mariboru),
* prof. dr. Klavdija Kutnar (Univerza na Primorskem),
* prof. dr. Boštjan Golob (Univerza v Novi Gorici),
* prof. dr. Oto Luthar (Koordinacija samostojnih raziskovalnih inštitutov Slovenije),
* Marike Grubar (Študentska organizacija Slovenije),
* doc. dr. Matjaž Škabar (Skupnost samostojnih visokošolskih zavodov),
* prof. dr. Marko Marinčič (Visokošolski sindikat Slovenije),
* doc. dr. Borut Werber (Sindikat vzgoje, izobraževanja, znanosti in kulture Slovenije),
* prof. dr. Franci Demšar (Nacionalna agencija Republike Slovenije za kakovost v visokem šolstvu),
* prof. dr. Željko Knez (Slovenska akademija znanosti in umetnosti) in
* dr. Andrej Friedl (Gospodarska zbornica Slovenije).
 |
| **4. Predstavniki vlade, ki bodo sodelovali pri delu državnega zbora:** |
| - dr. Igor Papič, minister,- dr. Matjaž Krajnc, državni sekretar. |
| **5. Kratek povzetek gradiva:** |
| Predlog zakona kot najbolj temeljna področja z vidika njihove ureditve naslavlja:- ureditev pravnega statusa članic univerz, saj je Ustavno sodišče Republike Slovenije že leta 1998 z odločbo št. U-I-34/94 z dne 22. 1. 1998 (Uradni list RS, št. 18/98) in kasneje ponovno z odločbo št. U-I-163/16 z dne 11. 3. 2021 (Uradni list RS, št. 42/21) zavzelo stališče, da je Zakon o visokem šolstvu (ZVis) protiustaven, ker v nasprotju z načeli pravne države (2. člen ustave) v bistvu sploh ne določa statusa članic univerze, s tega vidika pa iz 10. člena ZVis ni jasno, ali so fakultete in druge članice univerze pravne osebe ali ne;- ureditev javne službe v visokem šolstvu, saj je Ustavno sodišče z odločbo št. U-I-156/08-16 z dne 14. 4. 2011 (Uradni list RS, št. 34/11) razveljavilo 43. člen ZVis, ker ni opredelil javne službe v visokem šolstvu in je njeno ureditev v celoti prepustil nacionalnemu programu visokega šolstva, kar je v neskladju z 2. in 87. členom Ustave RS. Ustavno sodišče je zakonodajalcu naložilo, da mora ZVis določiti vsaj obseg javne službe v visokem šolstvu, temeljne pogoje za dostop posameznikov do storitev visokošolskega izobraževanja v okviru javne službe, temeljne pogoje za izvajalce javne službe, temeljno opredelitev načina opravljanja javne službe in način njenega financiranja. Medtem ko je bilo financiranje visokega šolstva urejeno z novelo ZVis v letu 2016 (Zakon o spremembah in dopolnitvah Zakona o visokem šolstvu (ZVis-K), Uradni list RS, št. 75/16), pa je še ostalo odprto vprašanje ureditve javne službe v visokem šolstvu.Predlog zakona ureja tudi:* položaj visokošolskih učiteljev, izvoljenih v funkcijo dekana članice, z vidika ohranitve stika z njihovim osnovnim pedagoškim oziroma znanstvenoraziskovalnim področjem;
* dostop do visokošolskega izobraževanja tujim državljanom, ki v Republiki Sloveniji zaključijo srednješolsko izobraževanje;
* dostop do subvencioniranega bivanja tujim državljanom in državljanom držav članic EU, ki so v Republiki Sloveniji sami oziroma njihovi starši rezidenti za davčne namene;
* izjemo od siceršnje ureditve vročanja po zakonu, ki ureja upravne postopke, saj se s predlagano ureditvijo z namenom lažjega in hitrejšega komuniciranja vročanje in nasploh celotna komunikacija tako s kandidati za vpis v visoko šolstvo kot tudi z vlagatelji vlog za subvencionirano bivanje izvaja preko spletnega portala eVŠ;
* dopolnitev podatkov študentske izkaznice z navedbo evropske študentske identitete;
* vzpostavitev enotnega sistema prepovedi zaračunavanja vpisnih stroškov poleg javnim visokošolskim zavodom tudi zasebnim visokošolskim zavodom za koncesionirane študijske programe za redni študij ter hkrati prepoved zaračunavanja šolnine študentom na vzporednem študiju;
* vodenje digitalnih evidenc v visokem šolstvu.
 |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.a Predstavitev ocene finančnih posledic nad 40.000 EUR:**(Samo če izberete DA pod točko 6.a.) |

|  |
| --- |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
| **SKUPAJ** |  |  |
|  |
| **7.b Predstavitev ocene finančnih posledic pod 40.000 EUR:**Predlagana ureditev nima posledic za proračun Republike Slovenije. |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE
* Združenju občin Slovenije ZOS: NE
* Združenju mestnih občin Slovenije ZMOS: NE

Predlogi in pripombe združenj so bili upoštevani: / |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | DA |
| (Če je odgovor NE, navedite zakaj ni bilo objavljeno)Gradivo je bilo objavljeno na portalu E-demokracija dne 30. septembra 2022. |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** | NE |
|  **dr. Igor Papič** **MINISTER** |

PRILOGA 3 (jedro gradiva):

**SKRAJŠANI POSTOPEK**

**EVA: 2023-3360-0005**

**PREDLOG ZAKONA O SPREMEMBAH IN DOPOLNITVAH**

**ZAKONA O VISOKEM ŠOLSTVU**

**I. UVOD**

**1. OCENA STANJA IN RAZLOGI ZA SPREJEM PREDLOGA ZAKONA**

Odločba Ustavnega sodišča (Uradni list RS, št. 34/11) je leta 2011 razveljavila 43. člen Zakona o visokem šolstvu (v nadaljnjem besedilu: ZVis, ker ni opredelil javne službe v visokem šolstvu in je njeno ureditev v celoti prepustil nacionalnemu programu visokega šolstva, kar je v neskladju z 2. in 87. členom Ustave RS. Ustavno sodišče je z navedeno odločbo določilo, da mora Državni zbor ugotovljeno neskladje odpraviti v devetih mesecih po objavi odločbe v Uradnem listu Republike Slovenije. Po presoji Ustavnega sodišča mora zakon določiti vsaj obseg javne službe v visokem šolstvu, temeljne pogoje za dostop posameznikov do storitev visokošolskega izobraževanja v okviru javne službe, temeljne pogoje za izvajalce javne službe, temeljno opredelitev načina opravljanja javne službe in način njenega financiranja.

Zaradi kompleksnosti zadev, ki jih je z odločbo naslovilo Ustavno sodišče, je takrat še Ministrstvo za izobraževanje, znanost in šport vsebino urejalo v dveh korakih. Z Zakonom o spremembah in dopolnitvah Zakona o visokem šolstvu (ZVis-K, Uradni list RS, št. 75/16) so bile določene pravne podlage za ureditev proračunskega financiranja visokega šolstva, s tem predlogom pa se opredeljuje javna služba v visokem šolstvu v Republiki Sloveniji in določa način njenega financiranja,

Upoštevajoč odločbi Ustavnega sodišča Republike Slovenije št. U-I-34/94 z dne 22. 1. 1998 (Uradni list RS, št. 18/98) in št. U-I-163/16 z dne 11. 3. 2021 (Uradni list RS, št. 42/21), s katerima je bilo ugotovljeno, da je ZVis protiustaven, ker v nasprotju z načeli pravne države (2. člen ustave) v bistvu sploh ne določa statusa članic univerze, s tega vidika pa iz 10. člena ZVis ni razvidno, ali so fakultete in druge članice univerze pravne osebe ali ne, predlog zakona naslavlja tudi ureditev pravnega statusa članic univerz.

S predlogom zakona se hkrati urejajo še:

* položaj visokošolskih učiteljev, izvoljenih v funkcijo dekana članice, z vidika ohranitve stika z osnovnim pedagoškim oziroma znanstvenoraziskovalnim področjem;
* dostop do visokošolskega izobraževanja tujim državljanom, ki v Republiki Sloveniji zaključijo srednješolsko izobraževanje;
* dostop do subvencioniranega bivanja tujim državljanom in državljanom držav članic EU, ki so v Republiki Sloveniji sami oziroma njihovi starši rezidenti za davčne namene;
* izjemo od siceršnje ureditve vročanja po zakonu, ki ureja splošni upravni postopek, saj se s predlagano ureditvijo z namenom lažjega in hitrejšega komuniciranja vročanje in nasploh celotna komunikacija tako s kandidati za vpis v visoko šolstvo kot tudi z vlagatelji vlog za subvencionirano bivanje izvaja preko spletnega portala eVŠ;
* dopolnitev podatkov študentske izkaznice z navedbo evropske študentske identitete;
* vzpostavitev enotnega sistema prepovedi zaračunavanja vpisnih stroškov poleg javnim visokošolskim zavodom tudi zasebnim visokošolskim zavodom za koncesionirane študijske programe za redni študij ter hkrati prepoved zaračunavanja šolnine študentom na vzporednem študiju;
* vodenje digitalnih evidenc v visokem šolstvu kot del uresničevanja ukrepov debirokratizacije iz Načrta za okrevanje in odpornost, ter znotraj teh tudi uvedba evidentiranja delovnega časa izvajalcev visokošolske dejavnosti.

|  |
| --- |
| **2. CILJI, NAČELA IN POGLAVITNE REŠITVE PREDLOGA ZAKONA** |
| **2.1 Cilji**Ključni cilj predloga zakona je celovita ureditev:* javne službe v visokem šolstvu in
* statusnih razmerij med univerzo in njenimi članicami,

v obeh primerih vezana na odločitve Ustavnega sodišča. Cilji, ki jih zasleduje predlog zakona, so tudi:* ureditev položaja visokošolskih učiteljev, izvoljenih v funkcijo dekana članice javne univerze,
* zagotovitev enakovrednega dostopa tujim državljanom (državljanom tretjih držav), do visokošolskega izobraževanja ob predpostavki, da so predhodno že uspešno zaključili srednješolsko izobraževanje v Republiki Sloveniji, in tujim državljanom ter državljanom držav članic EU do subvencioniranega bivanja v študentskih domovih ob predpostavki, da so sami ali njihovi starši v Republiki Sloveniji rezidenti za davčne namene;
* dopolnitev ukrepov, uvedenih v Zakon o visokem šolstvu z Zakonom za urejanje položaja študentov (Uradni list RS, št. 54/22), vezanih na vzpostavitev enotnega sistema prepovedi zaračunavanja vpisnih stroškov na javnih visokošolskih zavodih. Predlagana dopolnitev ureja tudi zaračunavanje šolnine v primeru vzporednega študija in prehodov med študijskimi program ter študentom, ki so se izpisali iz posameznega študijskega programa, dopušča ponovni vpis v ta isti študijski program (kar po veljavni ureditvi ni mogoče) in
* vzpostavitev pravnih podlag za vodenje digitalnih evidenc in postopkov v visokem šolstvu z namenom poenostavitev v državni upravi, v okviru predlogov ukrepov za debirokratizacijo iz Načrta za okrevanje in odpornost (lažje in hitrejše komuniciranje s kandidati za vpis na visokošolske zavode in vlagatelji vlog za subvencionirano bivanje preko spletnega portala eVŠ; dopolnitev podatkov študentske izkaznice z navedbo evropske študentske identitete, vodenje digitalnih evidenc v visokem šolstvu).
 |
| **2.2 Načela**Temeljnih načel dosedanjega zakona predlog zakona ne spreminja in še vedno uresničuje načela:– ustavnosti in zakonitosti,– gotovosti,– ekonomičnosti in smotrnosti,– optimizacije poslovanja,– enakosti. |
| **2.3 Poglavitne rešitve**Poglavitne rešitve predloga zakona so skladno z že navedenimi odločbami Ustavnega sodišča opredelitev javne službe v visokem šolstvu, ter jasnejša ureditev statusno pravnega razmerja med univerzo in njenimi članicami. Predlog zakona javno službo, ki se financira iz javnih virov, opredeljuje kot izobraževalne, znanstvenoraziskovalne, umetniške in podporne dejavnosti, izvajajo pa jo javni visokošolski zavodi in zasebni visokošolski zavodi za koncesionirane študijske programe. Predlog zakona sicer že uvodoma visokošolsko izobraževanje opredeli kot dejavnost v javnem interesu, če ga visokošolski zavodi izvajajo v obliki javnoveljavnih študijskih programov.Ob ohranitvi izrecnega statusa univerze kot pravne osebe predlog zakona poseben status dopušča tudi njenim članicam, s tem, da se, poleg univerze, tudi slednje lahko vpišejo v sodni register, ampak upoštevajoč 3. točko drugega odstavka 3. člena Zakona o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17 in 16/19 – ZNP-1) le kot del druge pravne osebe, torej le kot del univerze. Predlog zakona z namenom ohranitve stika visokošolskega učitelja, ki opravlja funkcijo dekana, z njegovim osnovnim pedagoškim in znanstveno-raziskovalnim področjem, med opravljanjem predmetne funkcije izrecno dopušča opravljanje neposredne pedagoške obveznosti in opravljanja drugih nalog.Predlog zakona tudi glede dostopa do visokošolskega izobraževanja izenačuje z državljani Republike Slovenije tiste tuje državljane (državljane tretjih držav), ki so v Republiki Sloveniji uspešno zaključili srednješolsko izobraževanje (in opravili splošno ali poklicno maturo), ter hkrati omogoča subvencionirano bivanje v študentskih domovih tistim tujim državljanom oziroma državljanom držav članic EU, ki so sami ali pa vsaj eden od njihovih staršev ali skrbnikov rezidenti Republike Slovenije za davčne namene.   |

**3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA**

Predlog zakona nima finančnih posledic za državni proračun in druga javna finančna sredstva.

|  |
| --- |
| **4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET** |
| Na podlagi predloga zakona se poraba proračunskih sredstev v obdobju, za katerega je bil državni proračun že sprejet, ne bo povečala. |
| **5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE****5.1 Prikaz ureditve v državah članicah EU****Avstrija**Visokošolsko izobraževanje v Avstriji izvajajo javne univerze, univerze visokih strokovnih šol (Fachhochschulen), zasebne univerze in visoke šole, ki izvajajo pedagoške programe (Pädagogische Hochschulen).Zakon o univerzah (Bundesgesetz über die Organisation der Universitäten und ihre Studien (Universitätsgesetz 2002 – UG z dopolnitvami;<https://www.ris.bka.gv.at/Dokumente/Erv/ERV_2002_1_120/ERV_2002_1_120.html>) določa, da so univerze pravne osebe javnega prava. Univerze imajo imuniteto pred ministrskimi navodili in svobodo sprejemanja statutov – univerze opravljajo svoje naloge v okviru zakona in odlokov brez omejitev ministrskih navodil in sprejemajo svoje statute v okviru zakona.Univerzo upravlja in zastopa rektorat. V poglavju o računovodstvu in poročanju zakon določa, da je za poročanje odgovoren rektorat, ki mora predložiti računovodske izkaze skupaj z revizorskim poročilom svetu univerze do 30. aprila vsako leto.Univerze lahko poleg javnega financiranja pridobivajo tudi dodatna sredstva, s katerimi razpolagajo same. Pri opravljanju zakonsko določenih nalog so univerze upravičene do vseh oprostitev davkov in dajatev, ki jih zvezni vladi priznava zvezna zakonodaja. **Finska**Finski sistem visokega šolstva vključuje javne univerze *(yliopisto/universitet*) in politehnike (*ammattikorkeakoulu, AMK/yrkeshögskola, YH*) ter univerzo za narodno obrambo, ki je v pristojnosti ministrstva za obrambo. Univerze lahko sestavljajo različne fakultete, ali pa fakultete samo določenih področij. Prav vse pa morajo izvajati visokošolske študijske izobraževalne programe in raziskovalno dejavnost. Zasebnih univerz finski sistem nima. Univerze so bile do sprejetja zakonodaje iz leta 2009 del državne uprave. Določbe zakona iz 2009 so okrepile avtonomijo univerz (Universities Act 558/2009 and Decree 770/2009). Za izvajanje nalog iz javne službe sredstva zagotavlja država. Dodatna sredstva, ki jih pridobi univerza (možnost tudi donacij in daril), upravlja sama, vendar mora za ta del financ voditi ločene račune. Za poslovanje iz javnih sredstev so univerze v celoti odgovorne ministrstvu.**Hrvaška**Zakon o visokem šolstvu in znanstveni dejavnosti ([Zakon o visokom obrazovanju i znanstvenoj djelatnosti](https://www.zakon.hr/z/3328/Zakon-o-visokom-obrazovanju-i-znanstvenoj-djelatnosti); NN 119/22) določa, da univerza kot pravna oseba lahko ustanovi fakulteto ali umetniško akademijo. Univerza lahko ustanovi pravno osebo, katere osnovna dejavnost je izpolnjevanje poslanstva univerze ter zadovoljevanje potreb študentov in univerze. Notranjo organizacijo univerze in njenih sestavnih delov ureja statut univerze v skladu z zakonom.Temeljna načela visokošolske, znanstvene in umetniške dejavnosti zakon med drugim določajo, da je visokošolsko, znanstveno in umetniško delovanje v interesu Republike Hrvaške in je del mednarodnega, zlasti evropskega izobraževalnega, znanstvenega in umetniškega prostora ter, da se dejavnost visokega šolstva izvaja kot javna služba.V poglavju o financiranje javnih visokošolskih zavodov zakon določa, da javni visokošolski zavod samostojno razpolaga z lastnimi prihodki v skladu s finančnim načrtom ter merili in načinom uporabe lastnih prihodkov. Merila in način uporabe lastnih dohodkov določi minister s pravilnikom. Način razpolaganja z lastnimi prihodki uredi javni visokošolski zavod s splošnim aktom.**Uredba (EU) 2018/1724 evropskega parlamenta in sveta z dne 2. oktobra 2018 o vzpostavitvi enotnega digitalnega portala za zagotavljanje dostopa do informacij, do postopkov ter do storitev za pomoč in reševanje težav ter o spremembi Uredbe (EU) št. 1024/2012 (Besedilo velja za EGP)** Določa, da morajo države članice zagotoviti, da lahko uporabniki do vseh postopkov iz Priloge II, ki vezano na dogodek študij vključuje tudi predložitev prve prijave za sprejem v javni visokošolski zavod in potrdilo o prejemu prijave, dostopajo ter jih opravijo v celoti na spletu, pod pogojem, da so ti postopki vzpostavljani v zadevni državi članici. **5.2 Prikaz prilagojenosti predlagane ureditve pravu Evropske unije**Predlog zakona ni predmet usklajevanja s pravnim redom Evropske unije.**6. PRESOJA POSLEDIC, KI JIH BO IMEL SPREJEM ZAKONA****6.1 Presoja administrativnih posledic** **a) v postopkih oziroma poslovanju javne uprave ali pravosodnih organov:** Predlog zakona ne bo imel posledic na področju poslovanja javne uprave ali pravosodnih organov.**b) pri obveznostih strank do javne uprave ali pravosodnih organov:**Predlog zakona ne bo imel posledic pri obveznostih strank do javne uprave ali pravosodnih organov. **6.2 Presoja posledic za okolje, vključno s prostorskimi in varstvenimi vidiki, in sicer za:**Predlog zakona ne bo imel posledic za okolje. **6.3 Presoja posledic za gospodarstvo, in sicer za:**Predlog zakona ne bo imel posledic za gospodarstvo.**6.4 Presoja posledic za socialno področje:**Predlog zakona ne bo imel posledic za socialno področje.**6.5 Presoja posledic za dokumente razvojnega načrtovanja:**Predlog zakona ne bo imel posledic za dokumente razvojnega načrtovanja. **6.6 Presoja posledic za druga področja**Predlog zakona ne bo imel posledic za druga področja.**6.7 Izvajanje sprejetega predpisa:**a) Predstavitev sprejetega zakona:Za izvajanje sprejetega zakona bo pristojna Vlada RS, v njenem okviru pa ministrstvo, pristojno za visoko šolstvo. Zakon bodo izvajali tudi visokošolski zavodi in študentski domovi, za katere zakon pomeni temeljni akt urejanja njihovega delovanja. Zaradi vpliva na vodenje in povezovanje evidenc pa bodo zakon izvajali še nekateri drugi subjekti državne uprave (Finančna uprava RS, Zavod za zdravstveno zavarovanje Slovenije, Zavod RS za zaposlovanje idr.).b) Spremljanje izvajanja sprejetega zakona:Izvajanje zakona spremlja Ministrstvo za visoko šolstvo, znanost in inovacije v skladu s svojimi splošnimi pristojnostmi.**6.8 Druge pomembne okoliščine v zvezi z vprašanji, ki jih ureja predlog zakona:**Ni drugih pomembnih okoliščin v zvezi z vprašanji, ki jih ureja predlog zakona.**7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:**Predlog zakona je bil objavljen na spletni strani e-demokracija dne 30. septembra 2022 in bil v javni obravnavi do 14. oktobra 2022. Predlagatelj zakona je predlog zakona pripravil v okviru s sklepom ministra, pristojnega za visoko šolstvo, imenovane delovne skupine ter v sodelovanju s predstavniki deležnikov in Informacijskim pooblaščencem.**8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:**Pri pripravi predloga zakona so sodelovali s sklepom ministra, pristojnega za visoko šolstvo, imenovani člani delovne skupine, pod vodstvom državnega sekretarja dr. Matjaža Krajnca:- prof. dr. Gregor Majdič (Univerza v Ljubljani),- prof. dr. Zdravko Kačič (Univerza v Mariboru),- prof. dr. Klavdija Kutnar (Univerza na Primorskem),- prof. dr. Boštjan Golob (Univerza v Novi Gorici),- prof. dr. Oto Luthar (Koordinacija samostojnih raziskovalnih inštitutov Slovenije),- Marike Grubar (Študentska organizacija Slovenije),- doc. dr. Matjaž Škabar (Skupnost samostojnih visokošolskih zavodov),- prof. dr. Marko Marinčič (Visokošolski sindikat Slovenije ),- doc. dr. Borut Werber (Sindikat vzgoje, izobraževanja, znanosti in kulture Slovenije),- prof. dr. Franci Demšar (Nacionalna agencija Republike Slovenije za kakovost v visokem šolstvu),- prof. dr. Željko Knez (Slovenska akademija znanosti in umetnosti) in- dr. Andrej Friedl (Gospodarska zbornica Slovenije).Člani delovne skupine so bili za udeležbo na sejah upravičeni do povračila potnih stroškov. To povračilo je bilo v znesku 9,23 eur izplačano enemu članu.**9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES**- dr. Igor Papič, minister,- dr. Matjaž Krajnc, državni sekretar. |

**II. BESEDILO ČLENOV**

1. člen

V Zakonu o visokem šolstvu (Uradni list RS, št. 32/12 – uradno prečiščeno besedilo, 40/12 – ZUJF, 57/12 – ZPCP-2D, 109/12, 85/14, 75/16, 61/17 – ZUPŠ, 65/17, 175/20 – ZIUOPDVE, 57/21 – odl. US, 54/22 – ZUPŠ-1 in 100/22 – ZSZUN) se v 1. členu drugi odstavek spremeni tako, da se glasi:

»S tem zakonom se urejajo tudi statusna vprašanja članic univerz, katerih dejavnost je potrebna za uresničevanje visokošolske dejavnosti (npr. knjižnice, inštituti), in študentskih domov.«.

1. člen

Za 6. členom se dodajo novi 6.a, 6.b in 6.c člen, ki se glasijo:

»6.a člen

(javni interes)

Visokošolsko izobraževanje, ki ga v obliki javnoveljavnih študijskih programov izvajajo visokošolski zavodi v Republiki Sloveniji v skladu s tem zakonom, je v javnem interesu.

6.b člen

(javna služba)

Javna služba v visokem šolstvu obsega izobraževalne, znanstvenoraziskovalne, umetniške in podporne dejavnosti in jo izvajajo javni visokošolski zavodi in zasebni visokošolski zavodi za koncesionirane študijske programe.

Izobraževalna dejavnost, ne glede na način izvajanja, obsega študijske programe za pridobitev izobrazbe prve, druge in tretje stopnje.

Znanstvenoraziskovalna dejavnost obsega področja, ki jih opredeljuje zakon, ki ureja znanstvenoraziskovalno dejavnost.

Umetniška dejavnost obsega umetniško ustvarjanje na področju izobraževalnega in raziskovalnega dela v okviru umetniških disciplin, katerega rezultati so javno dostopni.

Podporne dejavnosti so knjižnična, informacijska, administrativna, tehnična, strokovna, upravljavska dejavnost, dejavnost študentskih domov in druge podporne dejavnosti.

Javni visokošolski zavod lahko poleg dejavnosti javne službe opravlja tudi druge dejavnosti, povezane z dejavnostmi iz prvega odstavka tega člena, ki pomenijo prodajo blaga in storitev na trgu. Opravljanje drugih dejavnosti iz tega odstavka ne sme posegati v obseg in kakovost zagotavljanja javne službe.

Kadar javni visokošolski zavod opravlja druge dejavnosti iz tega člena, mora biti cena določena tako, da so vanjo všteti vsi stroški, ki so povezani s prodajo blaga in storitev na trgu in se nanašajo na izdatke za blago in storitve, investicije in investicijsko vzdrževanje ter stroške dela.

Javni visokošolski zavod prihodke in odhodke javne službe ter tržne dejavnosti vodi ločeno v skladu z veljavnimi finančnimi predpisi.

Presežek prihodkov nad odhodki, ustvarjen z dejavnostmi iz šestega odstavka tega člena, ki ga javni visokošolski zavod izračuna v skladu z zakonom, ki ureja fiskalno pravilo, in zakonom, ki ureja izvrševanje proračuna, mora javni visokošolski zavod voditi na ločenem računu. Presežek prihodkov nad odhodki, ki se ugotovi v skladu z zakonoma iz tega odstavka, mora javni visokošolski zavod nameniti za izvajanje in razvoj dejavnosti.

Presežka odhodkov nad prihodki, ustvarjenega z dejavnostmi iz šestega odstavka tega člena, javni visokošolski zavod ne sme poravnati iz sredstev javne službe. O načinu poravnave tega primanjkljaja odloča ustanovitelj na predlog upravnega odbora javnega visokošolskega zavoda.

Določbe devetega odstavka in prvega stavka desetega odstavka tega člena se uporabljajo tudi za zasebne visokošolske zavode s koncesijo v delu dodeljene koncesije.

6.c člen

(financiranje javne službe)

Javna služba v visokem šolstvu je financirana iz javnih virov, iz nejavnih virov pa, če tako določa ta zakon.«.

1. člen

V 7. členu se za petim odstavkom doda nov šesti odstavek, ki se glasi:

»Tuji državljani se lahko izobražujejo na visokošolskih zavodih v Republiki Sloveniji pod enakimi pogoji kot državljani Republike Slovenije pod pogojem, da so v Republiki Sloveniji dokončali srednješolsko izobraževanje in opravili maturo, tako kot določa 38. člen tega zakona, ali imajo stalno prebivališče v Republiki Sloveniji in so sami ali vsaj eden od njihovih staršev ali skrbnikov do začetka izbirnega postopka rezidenti Republike Slovenije za davčne namene.«.

Dosedanja šesti in sedmi odstavek postaneta sedmi in osmi odstavek.

1. člen

V naslovu II. poglavja »STATUSNA OPREDELITEV VISOKOŠOLSKIH ZAVODOV, DRUGIH ZAVODOV – ČLANIC UNIVERZ IN ŠTUDENTSKIH DOMOV« se črta besedilo »DRUGIH ZAVODOV - «.

1. člen

V 9. členu se v prvem odstavku črta besedilo »oziroma drugi zavod - članico univerze«.

V drugem odstavku se črta besedilo »oziroma druge javne zavode - članice univerze«.

1. člen

Besedilo 10. člena se spremeni tako, da se glasi:

»Univerza je pravna oseba in se vpiše v sodni register.

V okviru univerze se ustanovijo fakultete, umetniške akademije, lahko pa tudi visoke strokovne šole in druge notranje organizacijske enote – članice univerze (v nadaljnjem besedilu: članice univerze), in se vpišejo v sodni register kot deli univerze.

Članice univerze imajo pravice in obveznosti, določene s tem zakonom, aktom o ustanovitvi univerze in statutom univerze.

Članice univerze nastopajo v pravnem prometu le v imenu in za račun univerze. Ne glede na prejšnji stavek prihodek, ustvarjen iz opravljanja dejavnosti, ki pomenijo prodajo blaga in storitev na trgu, pripade tisti članici, ki ga je ustvarila.«.

1. člen

V 15. členu se črta besedilo »in drugega zavoda - članice univerze«.

1. člen

V 20. členu se tretji odstavek spremeni tako, da se glasi:

»Organ članice univerze iz drugega odstavka 1. člena tega zakona je direktor, lahko pa tudi strokovni svet.«.

V četrtem odstavku se besedilo »Organi visokošolskega zavoda, ki ni članica univerze« spremeni tako, da se glasi: »Organi samostojnega visokošolskega zavoda«.

V petem odstavku se črta besedilo »oziroma drugi zavod – članica univerze«.

1. člen

V 21. členu v šestem odstavku se prvi stavek spremeni tako, da se glasi:

»Strokovni svet je strokovni organ članice univerze iz drugega odstavka 1. člena tega zakona.«.

1. člen

V 24. členu se za šestim odstavkom doda nov sedmi odstavek, ki se glasi:

»Dekan članice univerze ali samostojnega visokošolskega zavoda lahko med opravljanjem funkcije dekana v okviru delovne obveznosti opravlja tudi neposredno pedagoško obveznost dve uri na teden. Ne glede na prejšnji stavek lahko dekan članice univerze ali samostojnega visokošolskega zavoda opravlja še dodatno pedagoško, znanstvenoraziskovalno, umetniško ali strokovno delo kot dopolnilno delo pri istem delodajalcu v obsegu, ki ne presega 20 odstotkov polnega delovnega časa na teden, pri čemer se pri določitvi obsega neposredne pedagoške obveznosti upošteva delež zaposlitve dekana na delovnem mestu dekana.«.

V dosedanjem sedmem odstavku, ki postane osmi odstavek, se besedilo »Za direktorja drugih zavodov – članic univerze« spremeni tako, da se glasi: »Za direktorja članic univerze iz drugega odstavka 1. člena tega zakona«.

V dosedanjem osmem odstavku, ki postane deveti odstavek, se besedilo v napovednem stavku »Dekan visokošolskega zavoda, ki ni članica univerze,« spremeni tako, da se glasi: »Dekan samostojnega visokošolskega zavoda«.

Dosedanji deveti do enajsti odstavek postanejo deseti do dvanajsti odstavek.

1. člen

V 28. členu se črta besedilo »in drugih zavodov – članic univerz,«.

1. člen

V 30. členu se črta besedilo »in drugi zavodi v njihovi sestavi«.

1. člen

V 40. členu se za osmim odstavkom doda nov deveti odstavek, ki se glasi:

»Ne glede na določbe zakona, ki ureja splošni upravni postopek, potekata osebno vročanje kandidatom in vsa preostala komunikacija v zvezi z razpisom za vpis prek spletnega portala eVŠ. V primeru osebnega vročanja se šteje, da je dokument kandidatu vročen drugi delovni dan po dnevu objave dokumenta na spletnem portalu eVŠ. Če komunikacija prek spletnega portala eVŠ ni mogoča, se šteje, da je dokument kandidatu vročen peti delovni dan od dneva odpreme po pošti.«.

1. člen

V 46. členu se v prvem in drugem odstavku za besedilom »visokošolski zavodi« črta vejica in besedilo »drugi zavodi – članice univerz«.

1. člen

V 55. členu se v osmem odstavku drugi stavek spremeni tako, da se glasi: »Za članice univerze merila določi senat univerze.«.

1. člen

V 56. členu se v tretjem odstavku besedilo »visokošolskega zavoda, ki ni članica univerze,« spremeni tako, da se glasi: »samostojnega visokošolskega zavoda«.

1. člen

V 65. členu se v četrtem odstavku:

* za peto alinejo dodata novi šesta in sedma alineja, ki se glasita:

»– evropsko študentsko identiteto,

– številko evropske študentske izkaznice,«;

* dosedanje šesta do osma alineja postanejo osma do deseta alineja.
1. člen

V 69. členu se tretji odstavek spremeni tako, da se glasi:

»Študenti državljani Republike Slovenije, poleg njih pa pod pogoji iz tretjega odstavka 73.b člena tega zakona tudi tuji državljani in državljani držav članic Evropske unije imajo možnost bivanja v študentskih domovih, drugih zavodih in pri pravnih osebah, registriranih za dejavnost študentskih domov, prek njih pa tudi pri zasebnikih lastnikih sob, ki jih oddajajo v najem.«.

Za tretjim odstavkom se doda nov četrti odstavek, ki se glasi:

»Možnost bivanja v nastanitvah iz prejšnjega odstavka imajo tudi drugi tuji državljani, pod pogoji, določenimi s posebnimi predpisi.«.

Dosedanji četrti odstavek postane peti odstavek.

1. člen

V 72.a členu se v prvem odstavku v peti alineji črta beseda »drugih«.

1. člen

V 72.k členu se v šestem odstavku črta beseda »drugih«.

1. člen

V 72.m členu se v naslovu in v prvem odstavku črta beseda »druge«.

1. člen

V 73.b členu se za drugim odstavkom dodata nova tretji in četrti odstavek, ki se glasita:

»Republika Slovenija ob upoštevanju meril iz prejšnjega odstavka subvencionira tudi bivanje študentov tujih državljanov in državljanov držav članic Evropske unije, vpisanih v študijske programe na visokošolskih zavodih v Republiki Sloveniji, ki imajo stalno prebivališče v Republiki Sloveniji in so sami ali vsaj eden od njihovih staršev ali skrbnikov rezidenti Republike Slovenije za davčne namene.

Ne glede na določbe zakona, ki ureja splošni upravni postopek, potekata osebno vročanje vlagateljem in vsa preostala komunikacija v zvezi z dodelitvijo subvencije za bivanje prek spletnega portala eVŠ. V primeru osebnega vročanja se šteje, da je dokument vlagatelju vročen drugi delovni dan po dnevu objave dokumenta na spletnem portalu eVŠ. Če komunikacija prek spletnega portala eVŠ ni mogoča, se šteje, da je dokument vlagateljem vročen peti delovni dan od dneva odpreme po pošti.«.

Dosedanji tretji odstavek, ki postane peti odstavek, se spremeni tako, da se glasi:

»Podrobnejše določbe o subvencioniranju iz tega člena predpiše minister, pristojen za visoko šolstvo.«.

1. člen

V prvem odstavku 77. člena se v drugem in tretjem stavku za besedilom »javni visokošolski zavodi« doda besedilo »in zasebni visokošolski zavodi za koncesionirane študijske programe za redni študij«. V tretjem stavku se črta beseda »materialnih«.

V tretjem odstavku se pika nadomesti z vejico in doda besedilo »financirana iz javnih virov.«.

Za četrtim odstavkom se dodata nova peti in šesti odstavek, ki se glasita:

»Ne glede na prejšnji odstavek se državljanom Republike Slovenije in državljanom članic Evropske unije na vzporednem rednem študiju po študijskih programih prve in druge stopnje, v katerega se je študent vpisal na vpisna mesta za vzporedni študij, šolnina ne zaračuna, če je študent že vpisan v študijski program, po katerem doseže izobrazbo, ki ustreza najmanj ravni izobrazbe, pridobljene po študijskem programu vzporednega študija. Prav tako se šolnina ne zaračunava, če je študent že izkoristil pravico iz druge alineje prvega odstavka 66. člena tega zakona, pa se je vpisal v višji letnik, kot je že bil vpisan na isti stopnji študija.

Oseba, ki ji je status študenta prenehal zaradi izpisa iz študijskega programa oziroma smeri, se v ta študijski program oziroma smer lahko znova vpiše. Za študij iz prejšnjega stavka se zaračuna šolnina.«.

Dosedanji peti odstavek se črta.

1. člen

78. člen se črta.

1. člen

V 81. členu se v napovednem stavku prvega odstavka črta beseda »študentov«.

V drugem odstavku:

* se 3. točka spremeni tako, da se glasi:

»3. vpisna številka in akademska elektronska identiteta,«;

* se 6. točka se spremeni tako, da se glasi:

»6. stalno in začasno prebivališče, naslov za osebno vročanje pošte (ulica, hišna številka, kraj, poštna številka, občina, država) in elektronski naslov,«;

* se za 18. točko se doda nova 19. točka, ki se glasi:

»19. o jeziku, v katerem je bila izobrazba dosežena,«;

* dosedanja 19. točka postane 20. točka.

V osmem odstavku se na koncu odstavka doda nov stavek, ki se glasi:

»Visokošolski zavodi lahko osebne podatke iz prejšnjega stavka obdelujejo tudi za potrebe nacionalnih raziskav o spremljanju študentov in diplomantov, pri čemer je treba zagotoviti anonimizacijo rezultatov.«.

V devetem odstavku se v prvi alineji črta besedilo »oziroma z dnem dokončanja študija«.

Za dvanajstim odstavkom se doda nov trinajsti odstavek, ki se glasi:

»Visokošolski zavod lahko spremembe podatkov iz 1., 2., 5., 6. (razen elektronskega naslova) in 7. točke drugega odstavka tega člena pridobi iz evidence iz 81.e člena tega zakona na podlagi podatka o enotni matični številki občana s povezovanjem zbirk.«.

Dosedanji trinajsti odstavek postane štirinajsti odstavek.

1. člen

V 81.a členu v tretjem odstavku:

* se 6. točka spremeni tako, da se glasi:

»6. šifra raziskovalca, ki jo dodeli javna agencija, pristojna za znanstvenoraziskovalno dejavnost,«;

* se za 13. točko doda nova 14. točka, ki se glasi:

»14. izraba delovnega časa za posameznega izvajalca: ne glede na določbe zakona, ki ureja evidence na področju dela in socialne varnosti, se vodijo podatki o številu ur, skupno število opravljenih delovnih ur s polnim delovnim časom in s krajšim delovnim časom od polnega z oznako vrste opravljenega delovnega časa, opravljene ure v času nadurnega dela, neopravljene ure, za katere se prejema nadomestilo plače iz sredstev delodajalca, z oznako vrste nadomestila, neopravljene ure, za katere se prejema nadomestilo plače v breme drugih organizacij ali delodajalcev in organov, z oznako vrste nadomestila, neopravljene ure, za katere se ne prejema nadomestilo plače, število ur pri delih na delovnem mestu, za katera se šteje zavarovalna doba s povečanjem oziroma na katerih je obvezno dodatno pokojninsko zavarovanje, z oznako vrste statusa, in podatek o prisotnosti na delu,«;

* dosedanje 14. do 18. točka postanejo 15. do 19. točka.

Za tretjim odstavkom se doda nov četrti odstavek, ki se glasi:

»Podatki iz 14. točke tretjega odstavka se vodijo tudi za ostale zaposlene, ki neposredno sodelujejo pri izvajanju pedagoškega procesa, znanstvenoraziskovalne in umetniške dejavnosti.«.

Dosedanji četrti do sedmi odstavek postanejo peti do osmi odstavek.

1. člen

V 81.b členu se za tretjim odstavkom doda nov četrti odstavek, ki se glasi:

»Podatke za evidenco iz prvega odstavka tega člena visokošolski zavodi in študentski domovi pridobijo od študenta oziroma iz eVŠ s povezovanjem zbirk.«.

Dosedanji četrti odstavek postane peti odstavek.

1. člen

V 81.e členu v prvem odstavku:

* se 12. točka spremeni tako, da se glasi:

»12. enolični identifikator in ime dela programa (smeri, modula),«;

* se 19. točka se spremeni tako, da se glasi:

»19. datum in vrsta vpisa v letnik ter študijsko leto, ko je študent vpisan, ter podatek o tem, ali gre za vzporedni študij,«;

* se 21. točka se spremeni tako, da se glasi:

»21. datum dokončanja študija in jezik, v katerem je bila izobrazba dosežena,«;

* se 22. točka se spremeni tako, da se glasi:

»22. podatek o tem, ali je študentu priznano podaljšanje statusa študenta in na kateri pravni podlagi,«.

* se za 24. točko se doda nova 25. točka, ki se glasi:

»25. evropska študentska identiteta,«.

* dosedanja 25. točka postane 26. točka.

1. člen

V 81.g členu v prvem odstavku se:

* 11. točka spremeni tako, da se glasi:

»11. ime visokošolskega zavoda ali višje strokovne šole, kamor je prijavljen oziroma vpisan,«;

* 16. točka se spremeni tako, da se glasi:

»16. vrsta vpisa (prvi vpis v letnik, ponavljanje letnika, podaljšanje statusa študenta) in podatek, ali gre za vzporedni študij,«;

* 28. točka se spremeni tako, da se glasi:

»28. o tem, ali uveljavlja dodatno razvrstitveno pravilo, kot ga opredeljuje predpis iz tretjega odstavka 73.b člena tega zakona,«.

1. člen

V 81.h členu se v prvem odstavku 6. točka spremeni tako, da se glasi:

»6. šifra raziskovalca, ki jo dodeli javna agencija, pristojna za znanstvenoraziskovalno dejavnost,«.

1. člen

V 82. členu se v tretjem odstavku tretji stavek spremeni tako, da se glasi:

»Pri prijavi prijavljenega s kvalificiranim digitalnim potrdilom, z računom avtentikacijske in avtorizacijske infrastrukture (v nadaljnjem besedilu: AAI-račun) ali na način, da je identiteto prijavitelja mogoče ugotoviti, se podatki iz prejšnjega stavka in podatki, ki se o njem vodijo v eVŠ, prijavljenemu prikažejo ob izpolnjevanju elektronske vloge.«.

V četrtem odstavku se tretji stavek spremeni tako, da se glasi:

»Pri prijavi prijavljenega s kvalificiranim digitalnim potrdilom, AAI-računom ali na način, da je identiteto prijavitelja mogoče ugotoviti, se podatki iz prejšnjega stavka in podatki, ki se o njem vodijo v eVŠ, prijavljenemu prikažejo ob izpolnjevanju elektronske vloge.«.

V petem odstavku se v prvem stavku črta besedilo »na način in v obliki, določeni v predpisu iz sedmega odstavka 16. člena tega zakona«.

Za desetim odstavkom se dodata nova enajsti in dvanajsti odstavek, ki se glasita:

»Na podlagi elektronske vloge prijave za vpis v eVŠ se za izbirni postopek za vpis v visokošolske študijske programe lahko s povezovanjem eVŠ in evidenc iz 81. člena tega zakona, ki jih vodijo visokošolski zavodi, na podlagi enotne matične številke občana pridobijo podatki o ocenah oziroma rezultatih študenta, doseženih pri izpitih in drugih študijskih obveznostih.

Na podlagi elektronske vloge prijave za subvencionirano bivanje ter soglasja vlagatelja in članov njegove družine se za izbirni postopek študentov za subvencionirano bivanje lahko s povezovanjem eVŠ in:

* evidenc, ki jih vodi Finančna uprava Republike Slovenije, na podlagi davčne številke pridobijo podatki o dohodkih v skladu z zakonom, ki ureja dohodnino, ki niso oproščeni plačila dohodnine, podatki o davku in obveznih prispevkih za socialno varnost, ki se nanašajo na te dohodke, podatki o normiranih oziroma dejanskih stroških, ki se nanašajo na te dohodke, in podatki o vzdrževanih družinskih članih, potrebnih za ugotovitev materialnega položaja študenta;
* evidenc, ki jih vodijo ministrstvo, pristojno za socialne zadeve, oziroma centri za socialno delo, na podlagi enotne matične številke občana študenta pridobijo podatki o preživnini za študenta in člane njegove družine, potrebni za ugotovitev materialnega položaja študenta;
* evidenc, ki jih vodi ministrstvo, pristojno za notranje zadeve, na podlagi enotne matične številke občana študenta pridobijo podatki o osebah, ki imajo prijavljen naslov stalnega prebivališča na istem naslovu kot študent;
* evidence o zavarovanih osebah, ki jo vodi Zavod za zdravstveno zavarovanje Slovenije, na podlagi enotne matične številke občana študenta pridobi podatek o tem, ali je študent v delovnem razmerju oziroma opravlja samostojno registrirano dejavnost oziroma je poslovodna oseba gospodarske družbe ali direktor zasebnega zavoda,
* evidenc, ki jih vodi Zavod Republike Slovenije za zaposlovanje, na podlagi enotne matične številke občana staršev oziroma skrbnikov študenta pridobi podatek o tem, ali so brezposelni,
* evidenc iz 81. člena tega zakona, ki jih vodijo visokošolski zavodi, na podlagi enotne matične številke občana študenta pridobijo podatki o dozdajšnjem študijskem uspehu študenta,
* centralne evidence udeležencev vzgoje in izobraževanja, ki jo vodi ministrstvo, pristojno za višje šolstvo, pridobijo podatki o študentih višjih strokovnih šol.«.

Dosedanji enajsti odstavek postane trinajsti odstavek.

1. člen

V 82.a členu se v drugem odstavku številka »25« nadomesti s številko »26«.

1. člen

V 83.a členu se v sedmem odstavku pika nadomesti z vejico in doda besedilo »z izjemo njegove 14. točke v tretjem odstavku.«.

V desetem odstavku se beseda »tretjega« nadomesti z besedo »četrtega«.

Za petnajstim odstavkom se doda nov šestnajsti odstavek, ki se glasi:

»Upravne enote so za namen izdaje dovoljenja za začasno prebivanje zaradi študija tujih študentov upravičene na podlagi podatka o EMŠO iz eVŠ pridobiti podatek o tem, ali je tujec sprejet v javnoveljavne študijske programe, ter podatke o študiju (študijsko leto vpisa, ime visokošolskega zavoda, kraj študija, trajanje študijskega programa, obdobje statusa študenta) in podatek o tem, ali je študent vpisan v javnoveljavni študijski program (študijsko leto vpisa, ime visokošolskega zavoda, ime študijskega program, letnik, kraj študija, trajanje študijskega programa in obdobje veljavnosti statusa študenta), s posredovanjem podatkov ali povezovanjem zbirk osebnih podatkov.«.

**PREHODNE IN KONČNE DOLOČBE**

1. člen

Visokošolski zavodi uskladijo svoje statute in druge interne akte z določbami tega zakona v šestih mesecih od njegove uveljavitve.

Minister, pristojen za visoko šolstvo, uskladi Pravilnik o razpisu za vpis in izvedbi vpisa v visokem šolstvu (Uradni list RS, št. 6/22), Pravilnik o subvencioniranju bivanja študentov (Uradni list RS, št. 22/01, 35/06, 75/08, 97/10, 46/12, 55/13, 38/16, 13/17, 13/18, 58/20, 56/22 in 74/22) in Pravilnik o šolninah in drugih prispevkih v visokem šolstvu (Uradni list RS, št. 40/94 in 45/98) s tem zakonom v treh mesecih od njegove uveljavitve.

1. člen

Ustanovitelji uskladijo akte o ustanovitvi univerz s spremenjenim 10. členom zakona v šestih mesecih od uveljavitve tega zakona.

Univerze uskladijo vpis svojih članic v sodnem registru s spremenjenim 10. členom zakona v šestih mesecih od uveljavitve tega zakona.

1. člen

Spremenjene določbe 77. člena zakona se začnejo uporabljati za razpis za vpis v študijsko leto 2023/2024.

1. člen

Ta zakon začne veljati petnajsti dan po objavi v Uradnem listu Republike Slovenije.

**II. OBRAZLOŽITVE ČLENOV**

**K 1. členu:**

(1. člen – vsebina zakona)

Redakcijska uskladitev besedila glede na spremenjeni 10. člen ZVis.

**K 2. členu:**

(novi 6.a člen – javni interes, 6.b člen – javna služba in 6.c člen – financiranje javne službe)

Odločba Ustavnega sodišča (Uradni list RS, št. 34/11) je razveljavila 43. člen Zakona o visokem šolstvu (v nadaljnjem besedilu: ZVis), ker ni opredelil javne službe v visokem šolstvu in je njeno ureditev v celoti prepustil nacionalnemu programu visokega šolstva, kar je v neskladju z 2. in 87. členom Ustave RS. Kot izhaja iz 34. točke odločbe Ustavnega sodišča, členi v ZVis niso tako jasni in določni, da bi bilo mogoče nedvomno ugotoviti vsebino in namen norme.

Čeprav obstoječi ZVis v 1. členu določa, da zakon med drugim opredeljuje javno službo v visokem šolstvu in ureja način njenega financiranja, je Ustavno sodišče presodilo, »da javna služba v visokem šolstvu ni opredeljena« in »da mora zakon v skladu z načelom zakonitosti opredeliti javno službo v visokem šolstvu.«. Pri opredelitvi javne službe v visokem šolstvu je zato treba slediti ugotovitvam iz odločbe Ustavnega sodišča, ki jasno določajo strukturo in vsebino definicije javne službe v visokem šolstvu. Ustavno sodišče pravi, da to »ne pomeni, da se morajo vse podrobnosti glede opredelitve javne službe urediti z zakonom, ampak da mora zakon v skladu z načelom zakonitosti opredeliti javno službo v visokem šolstvu. Po oceni Ustavnega sodišča to pomeni, da mora zakon določiti vsaj obseg javne službe v visokem šolstvu, temeljne pogoje za dostop posameznikov do storitev visokošolskega izobraževanja v okviru javne službe, temeljne pogoje za izvajalce javne službe, temeljno opredelitev načina opravljanja javne službe in načina njenega financiranja.«

Vsebino javne službe v visokem šolstvu je treba najprej ločiti od samega javnega interesa. Javni interes na področju visokega šolstva je opredeljen z visokošolskim izobraževanjem, ki ga v obliki javnoveljavnih študijskih programov izvajajo visokošolski zavodi v Republiki Sloveniji pod pogoji za opravljanje visokošolske dejavnosti, kot so opredeljeni v ZVis. To pomeni, da so vsi visokošolski zavodi, ki so kot visokošolski zavodi akreditirani pri Nacionalni agenciji Republike Slovenije za zagotavljanje kakovosti v visokem šolstvu in izvajajo akreditirane študijske programe za pridobitev izobrazbe in za izpopolnjevanje, v javnem interesu, saj zagotavljajo kakovostno raven visokošolskega izobraževanja in podeljujejo javno veljavne diplome na vseh treh stopnjah oz. javnoveljavna potrdila.

Vendar pa vso visokošolsko izobraževanje, ki je v javnem interesu, ni hkrati tudi javna služba. Ustavno sodišče je zapisalo, da je javna služba »normativni pojav«, in ne dejanski. To pomeni, da javne službe ni brez njenega normativnega dela (normativne opredelitve) oziroma da brez pravne ureditve ni posebnega pravnega režima v posamezni dejavnosti (tj. javne službe), ki bistveno razlikuje pravni položaj te dejavnosti v razmerju do povsem enake dejavnosti, ki poteka v okviru zasebnopravnega režima. Izobraževalna dejavnost, na primer, tako sama po sebi ni javna služba, saj lahko poteka vsebinsko enako po tržnih merilih ali v okviru pravnega režima javne službe. Bistveni elementi definicije javne službe določajo, da je visoko šolstvo dejavnost, ki trajno in nemoteno zagotavlja možnosti za splošno dostopnost vsem državljanom pod enakimi pogoji do znanja kot javne dobrine in do kakovostnega visokošolskega izobraževanja na vseh stopnjah in področjih znanstvenega raziskovanja in umetniškega ustvarjanja.

Republika Slovenija bo z javno službo v visokem šolstvu zadovoljevala javne potrebe po visokošolski dejavnosti in zagotavljala njeno trajno in nemoteno izvajanje, ki mora biti enako dostopno vsem uporabnikom pod enakimi pogoji, kot jih določa zakon. Republika Slovenija z javno službo v visokem šolstvu tako »med drugim uresničuje dolžnost iz tretjega odstavka 57. člena Ustave, in sicer da ustvarja možnosti, da si državljani lahko pridobijo ustrezno izobrazbo. Z opredelitvijo javne službe v visokem šolstvu se tako določajo predvsem pravice in obveznosti posameznikov, ki želijo izkoristiti storitve visokošolskega izobraževanja. Z njihovega vidika je pri izvajanju javne službe zlasti pomembno, da jim je zagotovljena pravica dostopnosti do javne storitve pod enakimi pogoji.«

Glede izvajalcev javne službe na področju visokega šolstva predlog zakona izhaja iz Zakona o zavodih (v nadaljnjem besedilu: ZZ), ki določa, da se za opravljanje javnih služb ustanovijo javni zavodi (3. člen ZZ) oziroma da javne službe opravljajo javni zavodi ali drugi zavodi na podlagi koncesije (23. člen ZZ). Javni visokošolski zavodi z javno službo v visokem šolstvu uresničujejo svoje temeljno poslanstvo, ki je določeno z aktom o ustanovitvi in natančneje opredeljeno v njihovih internih programskih in normativnih aktih. Ker se pravni položaj visokošolske dejavnosti bistveno razlikuje v okviru zasebno pravnega režima, je določeno, da javno službo v visokem šolstvu lahko izvajajo tudi zasebni visokošolski zavodi za koncesionirane študijske programe. Koncesija je vedno podeljena le za redni študij, zato je treba razumeti, da javna služba na koncesioniranih študijskih programih pomeni le redni študij, ne pa tudi izrednega, kot to velja za javne visokošolske zavode. Bistveno je, da visokošolska dejavnost ne obsega le visokošolsko izobraževanje, temveč tudi znanstvenoraziskovalno, umetniško in podporno dejavnost. Javna služba v visokem šolstvu predstavlja celoto in neločljivo povezanost različnih, a medsebojno bistveno povezanih in odvisnih visokošolskih dejavnosti, od izobraževalne in umetniške do podporne dejavnosti. S takšno opredelitvijo javne službe se določajo tudi pravice in obveznosti izvajalcev v razmerju do uporabnikov na eni strani in do države na drugi strani.

Izobraževalna dejavnost obsega študijske programe za pridobitev izobrazbe na vseh treh stopnjah, in sicer ne glede na način izvajanja študija, torej ne glede na to, ali se študijski progam izvaja kot redni ali izredni študij. To pomeni, da sta tako redni kot izredni študij opredeljena kot javna služba, in sicer ne glede na to, ali se študentu na rednem ali izrednem študiju zaračuna šolnina v skladu s 77. členom ZVis. Tako je treba tudi izredni študij razumeti kot del javne službe, namreč kot omogočanje splošne dostopnosti vsem uporabnikom pod enakimi pogoji, ne glede na način študija. Že obstoječi ZVis v 37. členu določa, da se lahko s študijskim programom, če narava študija to omogoča, prilagodita organizacija in časovna razporeditev predavanj, seminarjev in vaj možnostim študentov. Zakon tako ne določa plačila šolnine kot pogoj za izredni študij. V obstoječi normativni ureditvi je to urejeno na podzakonski ravni s Pravilnikom o šolninah in drugih prispevkih v visokem šolstvu (Uradni list RS, št. 40/94 in 45/98), ki je določil, da državljani Republike Slovenije in Evropske unije plačujejo šolnino, in sicer med drugim za redni študij po dodiplomskih študijskih programih, ki se ne izvajajo kot javna služba, in za izredni študij po dodiplomskih študijskih programih. Z definicijo javne službe v visokem šolstvu v tem zakonu sta tako način izvajanja študijske dejavnosti izenačena, kar pomeni, da način izvajanja študijske dejavnosti ni kriterij za plačevanje šolnin, temveč je kriterij ''vrsta'' statusa študenta v skladu s 70. členom, kot to določa 77. člen ZVis, ki pravi, da se »državljanom Republike Slovenije in državljanom članic Evropske unije šolnina lahko zaračuna, če imajo že doseženo izobrazbo, ki ustreza najmanj ravni izobrazbe, pridobljene po študijskem programu, v katerega so vpisani, oziroma še nimajo dosežene izobrazbe, ki ustreza najmanj ravni izobrazbe, pridobljene po študijskem programu, v katerega so vpisani, in jim je prenehal status študenta v skladu s 70. členom tega zakona na prejšnjem študijskem programu.« S takšno ureditvijo izenačujemo pravice vsem študentom do enakega dostopa do študija, ne glede na način izvajanja študijske dejavnosti, vendar v skladu s pravicami in obveznostmi, ki jih določa ZVis. Zgoraj zapisano torej pomeni, da bosta redni in izredni študij lahko brezplačna ali plačljiva, odvisno od tega, ali je študent izkoristil vse pravice do brezplačnega študija. A v obeh primerih se bosta (za državljane Republike Slovenije in Evropske unije) izvajala kot javna služba in ne kot tržna dejavnost.

Znanstvenoraziskovalno dejavnost je opredelil že Zakon o znanstvenoraziskovalni in inovacijski dejavnosti. Znanstvenoraziskovalni sistem obsega več ravni razvoja: temeljno, ki se nanaša na temeljne in aplikativne raziskave, to je praviloma do vključno potrditve koncepta, in raziskovalno razvojno raven, ki se nanaša na industrijske raziskave in eksperimentalni razvoj, to je praviloma do vključno demonstracije v primerljivem okolju. Sestavni del dejavnosti je podporno okolje, ki spodbuja (mednarodno) projektno delo, mreženje, partnersko sodelovanje, prenos znanja in tehnologij ter ustvarjalnost in podjetnost izvajalcev znanstveno-raziskovalne dejavnosti. Znanstvenoraziskovalna dejavnost je ustvarjanje novega znanja in njegov prenos, obsega pa različne aktivnosti – od že omenjenih raziskav in sodelovanja do ukrepov odprte znanosti in raziskovalne infrastrukture. V kontekstu javne službe v visokem šolstvu je bistveno, da so rezultati temeljnega, aplikativnega in razvojnega dela javno dostopni vsem potencialnim uporabnikom.

Umetniška dejavnost v javni službi visokega šolstva obsega umetniško ustvarjanje tako na področju izobraževanja kot na znanstvenoraziskovalnem področju v okviru umetniških disciplin v skladu s klasifikacijo KLASIUS in katerih rezultati so javno dostopni vsem potencialnim uporabnikom.

Podporne dejavnosti javne službe v visokem šolstvu so knjižnična, informacijska, administrativna in upravljavska dejavnost ter dejavnost študentskih domov.

Financiranje javne službe razmejuje javno službo od drugih dopolnilnih dejavnosti, ki pomenijo prodajo blaga in storitev na trgu.

Ustavno sodišče je z odločbo presodilo, da mora zakonodajalec na podlagi 58. člena Ustave z zakonom urediti način financiranja dejavnosti državnih univerz in državnih visokih šol in način oziroma pravila upravljanja tako pridobljenih finančnih sredstev. »Ustava pri tem ne omejuje zakonodajalca le na ureditev načina financiranja iz proračuna ter v tem okviru načina financiranja javne službe in drugih dejavnosti, temveč omogoča tudi ureditev načina financiranja iz drugih virov.« Ustavno sodišče zato eksplicitno zapiše, da »prav tako blago oziroma storitve, ki jih v okviru javne službe ponuja javni zavod, niso nujno v celoti plačane iz proračuna, ampak jih lahko v celoti ali delno plačajo njihovi uporabniki.« Na podlagi navedenih ugotovitev Ustavnega sodišča novi 6.c člen določa, da je javna služba v visokem šolstvu praviloma financirana iz javnih virov, lahko pa tudi iz zasebnih virov. V visokošolskem izobraževanju je način financiranja iz proračunskih virov že urejen v posebnem poglavju zakona o financiranju, medtem ko je proračunsko financiranje znanstvenoraziskovalne dejavnosti določeno v zakonu, ki ureja znanstvenoraziskovalno dejavnost. Prav tako je v ZVis že določen način financiranja javne službe iz zasebnih virov, kot to izhaja zlasti iz 77. člena, ki določa, kdaj se državljanom Republike Slovenije in državljanom članic Evropske unije lahko zaračunava šolnina.

Po mnenju Ustavnega sodišča »je tako zlasti pomembno, da je obseg javne službe, ki jo morajo izvajati (torej njihova obveznost), jasno določen in da je s tem določena tudi obveznost države oziroma pravica državne univerze oziroma visoke šole do ureditve financiranja te javne službe z zakonom in predvsem do finančnih sredstev, ki naj bi ji na tej podlagi pripadala. Opredelitev javne službe v visokem šolstvu zato pomeni tudi ureditev pravic in obveznosti pravnih subjektov.«

Kot izhaja iz Zakona o zavodih (48. člen), javni zavodi, čeprav jih ustanovi država, lahko poleg javne službe izvajajo tudi druge dopolnilne dejavnosti, ki pomenijo prodajo blaga in storitev na trgu. Vendar pa druga dopolnilna dejavnost ne sme zmanjševati obsega in kakovosti zagotavljanja javne službe v visokem šolstvu, z izvajanjem teh dejavnosti pa mora zavod zagotoviti najmanj pokritje vse s to dejavnostjo povezanih odhodkov. Visokošolski zavodi o obsegu in vrsti drugih dopolnilnih dejavnosti odločajo avtonomno.

Predlog zakona ureja način oblikovanja cene na trgu, kadar javni visokošolski zavod in zasebni visokošolski zavod za koncesionirane študijske programe opravlja drugo dopolnilno dejavnost. Pri tem je pomembno, da so javna in tržna dejavnost, njuni stroški, financiranje in prihodki jasno ločeni, da se prepreči navzkrižno financiranje tržne dejavnosti iz javnih sredstev. Cena tržne storitve pa mora zagotoviti najmanj pokrivanje vseh neposrednih, posrednih in sorazmerni del skupnih stroškov, vezanih na zagotavljanje tržne storitve, oziroma mora biti določena tako, da so vanjo všteti vsi stroški, ki se nanašajo na izdatke za blago in storitve, investicije in investicijsko vzdrževanje ter stroške dela.

**K 3. členu:**

(7. člen – izobraževanje pod enakimi pogoji)

V Republiki Sloveniji se tujci, torej državljani tretjih držav, nečlanic EU, vključujejo v srednješolsko izobraževanje in ga tudi zaključijo z opravljeno splošno ali poklicno maturo, pri čemer se je v praksi nadalje izkazalo, da kljub v Sloveniji zaključenemu srednješolskemu izobraževanju tovrstnim tujcem ni omogočena ustrezna vključitev v nadaljnje izobraževanje na terciarni ravni.

Tujci se namreč po sedaj veljavnih določbah Zakona o visokem šolstvu vpisujejo v visokošolske študijske programe v Republiki Sloveniji le ob pogoju vzajemnosti in to zgolj na mesta za tujce.

S predlagano dopolnitvijo 7. člena zakona se bodo tako enako kot državljani Republike Slovenije lahko na visokošolske študijske programe vpisovali tudi tuji državljani, pod pogojem, da v Republiki Sloveniji zaključijo srednješolsko izobraževanje in opravijo maturo, tako kot jo določa 38. člen tega zakona ali imajo stalno prebivališče v Republiki Sloveniji in so sami ali vsaj eden od njihovih staršev ali skrbnikov do začetka izbirnega postopka rezidenti Republike Slovenije za davčne namene.

**K 4. členu:**

(Naslov II. poglavja – STATUSNA OPREDELITEV VISOKOŠOLSKIH ZAVODOV, DRUGIH ZAVODOV – ČLANIC UNIVERZ IN ŠTUDENTSKIH DOMOV)

Redakcijska uskladitev besedila glede na spremenjeni 10. člen ZVis.

**K 5. členu**

(9. člen – ustanovitev zavoda)

Redakcijska uskladitev besedila glede na spremenjeni 10. člen ZVis.

**K 6. členu:**

(10. člen – pravna subjektiviteta univerze in članic)

Obstoječi 10. člen ZVis tako v teoriji kot v praksi že vrsto let povzroča številne nejasnosti glede statusne razmejitve univerze v razmerju do njene članice in obratno. Citirani člen univerzo že uvodoma izrecno opredeli kot pravno osebo (prvi odstavek), pri čemer pa v nadaljevanju glede vprašanja statusne ureditve njene (posamezne) članice slednjo dvoumno postavi enkrat v položaj pravne osebe in drugič v položaj očitno povsem nesamostojne notranje organizacijske oblike/enote. ZVis namreč v obstoječem četrtem odstavku 10. člena članicam univerze dopušča svobodno nastopanje v pravnem prometu v svojem imenu in za svoj račun, v kolikor ne gre za izvajanje nacionalnega programa visokega šolstva, za katerega zagotavlja sredstva Republika Slovenija – v slednjem primeru pa sme članica univerze nastopati zgolj v imenu in za račun univerze.

Obstoječa zakonska dikcija tako članicam v delu dopustnega nastopanja v pravnem prometu priznava status pravne osebe, torej samostojnost in pravno subjektiviteto, saj lahko le samostojni subjekti, to je pravne osebe, nastopajo v pravnem prometu, istočasno pa tovrstno pravno subjektiviteto posamezni članici deloma odvzame, in sicer v delu izvajanja tistih nalog, ki jih je moč prišteti v izvajanje nacionalnega programa visokega šolstva. Slednje pa je ne le v kontradiktu s samim seboj (torej enkrat je neka entiteta znotraj univerze pravna oseba in drugič ni), pač pa tudi s samim konceptom univerze kot avtonomne pravne osebe.

Upoštevajoč odločbi Ustavnega sodišča Republike Slovenije št. U-I-34/94 z dne 22. 1. 1998 (Uradni list RS, št. 18/98) in št. U-I-163/16 z dne 11. 3. 2021 (Uradni list RS, št. 42/21), s katerima je bilo ugotovljeno, da je Zakon o visokem šolstvu (med drugim) protiustaven zato, ker v nasprotju z načeli pravne države (2. člen ustave) v bistvu sploh ne določa statusa članic univerze, s tega vidika pa iz 10. člena ZVis ne izhaja jasno, ali so fakultete in druge članice univerze pravne osebe ali ne, predlog zakona naslavlja tudi ureditev pravnega statusa članic univerz. Skladno s posebnim statusom, ki ga univerza uživa v slovenskem pravnem sistemu, saj je ta upoštevajoč 58. člen Ustave RS in nadalje izrecno določbo 6. člena ZVis avtonomna, predlog zakona ohranja status pravne subjektivitete univerze kot celote, s predlagano rešitvijo pa ga nedvomno odreka njenim članicam.

Ob ohranitvi izrecnega statusa univerze kot pravne osebe, ki se vpiše v sodni register kot visokošolski zavod skladno z 2. členom ZVis, torej predlog zakona poseben status dopušča tudi njenim članicam, s tem, da se poleg univerze tudi članice lahko vpišejo v sodni register, ampak upoštevajoč 3. točko drugega odstavka 3. člena Zakona o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17 in 16/19 – ZNP-1) le kot del druge pravne osebe, torej le kot del univerze. Članice univerze s tem ne pridobijo statusa pravne osebe, pri čemer zakon ohranja možnost njihovega nastopanja v pravnem prometu, vendar vedno zgolj in edinole v imenu in za račun univerze. Če članica univerze v pravnem prometu ustvari prihodek iz naslova opravljanja dejavnosti, ki pomenijo prodajo blaga in storitev na trgu, ji tako ustvarjen prihodek tudi pripade.

**K 7. členu:**

(15. člen – sprejem ustanovitvenega akta javnega visokošolskega zavoda)

Redakcijska uskladitev besedila glede na spremenjeni 10. člen ZVis.

**K 8. členu:**

(20. člen – organi)

Redakcijska uskladitev besedila glede na spremenjeni 10. člen ZVis.

**K 9. členu:**

(21. člen – senat)

Redakcijska uskladitev besedila glede na spremenjeni 10. člen ZVis.

**K 10. členu:**

(24. člen – dekan oziroma direktor)

Dekana oziroma direktorja članice univerze in visokošolskega zavoda, ki ni članica univerze, opredeljuje 24. člen ZVis ter pri tem določa, da je dekan oziroma direktor članice univerze strokovni vodja članice univerze, pri čemer je dekan visokošolskega zavoda, ki ni članica univerze, tako strokovni vodja kot hkrati tudi poslovodni organ zavoda. Naloge, ki jih dekani v tem kontekstu opravljajo, so skladno s prej citiranimi določbami ZVis zlasti v poslovodenju in s tega vidika zagotavljanju zakonitega in kakovostnega poslovanja visokošolskega zavoda v vseh segmentih njegovega delovanja. Visokošolski učitelj, ki torej opravlja funkcijo dekana, ob izvrševanju nalog, ki jih prinaša funkcija dekana, nujno izgubi neposredni stik s svojim osnovnim poslanstvom, saj so upoštevajoč določbe 52. člena ZVis visokošolski učitelji nosilci izobraževalnega, umetniškega in raziskovalnega programa, pri svojem delu sledijo in prispevajo k razvoju znanosti, umetnosti in stroke na področju, za katerega so izvoljeni, samostojno razvijajo določeno področje znanosti, umetnosti oziroma stroke in skrbijo za prenos tega znanja.

Z namenom ustrezne ohranitve oziroma kontinuitete stika visokošolskega učitelja, ki opravlja funkcijo dekana, z njegovim osnovnim pedagoškim in znanstveno-raziskovalnim področjem med opravljanjem predmetne funkcije zato predlog zakona dekanu izrecno dopušča opravljanje neposredne pedagoške obveznosti, poleg te pa še dodatno pedagoško, znanstveno-raziskovalno, umetniško ali strokovno delo kot dopolnilno zaposlitev pri istem delodajalcu v obsegu, ki ne presega 20 % polnega delovnega časa na teden, pri čemer se pri določitvi obsega neposredne pedagoške obveznosti upošteva delež zaposlitve dekana na delovnem mestu dekana.

Nenazadnje je ohranitev takšnega stika lahko tudi nujna, še posebej v primeru manjših visokošolskih zavodov oziroma v primeru, ko je dekan hkrati edini visokošolski učitelj v vlogi nosilca posameznega predmeta na visokošolskem zavodu, katerega dekan je.

Člen vsebuje tudi redakcijsko uskladitev besedila glede na spremenjeni 10. člen ZVis.

**K 11. členu:**

(28. člen – ureditev organov)

Redakcijska uskladitev besedila glede na spremenjeni 10. člen ZVis.

**K 12. členu:**

(30. člen – pečat)

Redakcijska uskladitev besedila glede na spremenjeni 10. člen ZVis.

**K 13. členu:**

(40. člen – razpis)

Predlog zakona z namenom lažjega in hitrejšega komuniciranja s kandidati za vpis na visokošolske zavode vzpostavlja komunikacijo preko spletnega portala eVŠ. Predlagana določba vključuje odmik od siceršnjih določb zakona, ki ureja splošni upravni postopek, saj bo preko omenjenega portala kandidatom dopustno opravljati tudi vročanje uradnih pisanj. Z vidika zagotovitve pravne varnosti kandidatov se v primeru nezmožnosti komunikacije preko spletnega portala eVŠ (denimo v primeru sesutja informacijskega sistema) ohranja možnost komunikacije preko pošte.

**K 14. členu:**

(46. člen – izvajanje nacionalnega programa)

Redakcijska uskladitev besedila glede na spremenjeni 10. člen ZVis.

**K 15. členu:**

(55. člen – pogoji za izvolitev)

Redakcijska uskladitev besedila glede na spremenjeni 10. člen ZVis.

**K 16. členu:**

(56. člen – postopek za izvolitev)

Predlog spremembe nadomešča zapis visokošolskega zavoda, ki ni članica univerze, z ustreznejšo navedbo samostojnega visokošolskega zavoda.

**K 17. členu:**

(65. člen – študenti)

Predlog zakona kot enega ključnih podatkov študentske izkaznice uveljavlja tudi podatka o evropski študentski identiteti in številko evropske študentske izkaznice z namenom, da se bo nacionalna študentska izkaznica lahko uporabljala tudi kot evropska študentska izkaznica, ki bo zagotovila varno izmenjavo podatkov o študentih in omogočila nemoten prehod z ene visokošolske ustanove na drugo. Evropska študentska izkaznica (v nadaljnjem besedilu: ESC) ni nova študentska izkaznica, ampak atribut k obstoječi nacionalni študentski izkaznici. Deluje prek centralizirane digitalne platforme, imenovane »ESC Router« (usmerjevalnik). To je podatkovna zbirka, ki omogoča sodelujočim institucijam, da ustvarijo ESC, omogoča avtenticiranje ESC med informacijskimi sistemi izdajateljev ESC v Evropi identificira študenta in njegov status v vseh državah programa Erasmus+. ESC Router omogoča funkcionalnost določanja številka evropske študentske izkaznice (edinstven identifikator izkaznice, ki služi za identifikacijo ESC in potrjevanje njihove veljavnosti) in Evropska identifikacijska številka študenta (identifikacijska številka, ki študentom omogoča edinstveno identifikacijo pri spletnem dostopu do storitev študentske mobilnosti). (Več o pobudi za evropsko študentsko izkaznico na e-naslovu: <https://education.ec.europa.eu/sl/education-levels/higher-education/european-student-card-initiative> in o njenem delovanju na e-naslovu: https://erasmus-plus.ec.europa.eu/european-student-card-initiative/card/how-it-works).

**K 18. členu:**

(69. člen – druge pravice in ugodnosti študentov)

Redakcijska uskladitev z uveljavitvijo predlaganih sprememb 73.b člena ZVis, s katerim se dopušča subvencionirano bivanje tudi študentom, vpisanim v študijske programe na slovenskih visokošolskih zavodih, ki so tuji državljani ali državljani drugih držav članic EU in ki imajo hkrati stalno prebivališče v Republiki Sloveniji in so sami ali vsaj eden od njihovih staršev ali skrbnikov rezidenti Republike Slovenije za davčne namene.

**K 19. členu:**

(72.a člen - financiranje iz proračuna Republike Slovenije)

Redakcijska uskladitev besedila glede na spremenjeni 10. člen ZVis.

**K 20. členu:**

(72.k člen - investicije, investicijsko vzdrževanje in oprema)

Redakcijska uskladitev besedila glede na spremenjeni 10. člen ZVis.

**K 21. členu:**

(72.m člen - določitev sredstev za univerzitetne knjižnice – druge članice javnih visokošolskih zavodov in Centralno tehniško knjižnico Univerze v Ljubljani)

Redakcijska uskladitev besedila glede na spremenjeni 10. člen ZVis.

**K 22. členu:**

(73.b člen – subvencioniranje bivanja študentov)

Obstoječa ureditev 73.b člena ZVis dopušča subvencionirano bivanje zgolj študentom, ki so hkrati državljani Republike Slovenije. S spremembo citiranega člena bo Republika Slovenija zato ob upoštevanju enakih kriterijev, ki že veljajo za slovenske državljane, dopuščala subvencioniranje bivanja tudi študentom, vpisanim v študijske programe na slovenskih visokošolskih zavodih, ki so tuji državljani ali državljani drugih držav članic EU, in ki imajo hkrati stalno prebivališče v Republiki Sloveniji in so sami ali vsaj eden od njihovih staršev ali skrbnikov rezidenti Republike Slovenije za davčne namene.

Omenjena rešitev sledi tudi priporočilom Zagovornika načela enakosti (v nadaljnjem besedilu: zagovornik), ki je na podlagi prejete pobude skladno z 38. členom Zakona o varstvu pred diskriminacijo (ZVarD) izvedel oceno diskriminatornosti ZVis v delu, ki ureja pogoje za sprejem v subvencionirano bivanje študentov. Zagovornik je ob tem ocenil, da je zakonodajalec s tem, ko je v zakonu kot enega od pogojev predpisal tudi slovensko državljanstvo, postavil nesorazmeren in izključujoč pogoj za sprejem v eno od oblik subvencioniranega bivanja študentov, s tem pa bi lahko posredno posegel tudi v pravico do enakih možnosti izobraževanja, ki je tako na ravni zavezujočih mednarodnih pravnih aktov kakor tudi Ustave RS temeljna človekova pravica. To pomeni, da navedena ureditev posameznike (tuje študente, ki se ne uvrščajo v nobeno izmed predvidenih kategorij) na podlagi njihove osebne okoliščine državljanstva neupravičeno postavlja v neenak oziroma slabši položaj kot druge. Zato je po oceni zagovornika neskladna s prepovedjo neposredne diskriminacije iz prvega odstavka 4. člena ZVarD (v povezavi s prvim odstavkom 6. člena ZVarD).

Predlog zakona z namenom lažjega in hitrejšega komuniciranja z vlagatelji vlog za subvencionirano bivanje vzpostavlja komunikacijo preko spletnega portala eVŠ. Predlagana določba vključuje odmik od siceršnjih določb zakona, ki ureja splošni upravni postopek, saj bo preko omenjenega portala vlagateljem dopustno opravljati tudi vročanje uradnih pisanj. Z vidika zagotovitve pravne varnosti vlagateljev se v primeru nezmožnosti komunikacije preko spletnega portala eVŠ (denimo v primeru sesutja informacijskega sistema) ohranja možnost komunikacije preko pošte.

**K 23. členu:**

(77. člen – šolnina in drugi prispevki)

Predlog zakona vzpostavlja enoten sistem prepovedi zaračunavanja vpisnih stroškov, in sicer poleg javnim visokošolskim zavodom tudi zasebnim visokošolskim zavodom za koncesionirane študijske programe za redni študij; slednje je nujna redakcijska korekcija uveljavitve takšne določbe, uvedene z Zakonom za urejanje položaja študentov (Uradni list RS, št. 54/22), ki je takšno prepoved naložil zgolj javnim visokošolskim zavodom in pri tem izpustil po sistemu financiranja enakovredne zasebne visokošolske zavode v delu dodeljenih koncesij. Predlagana določba v tem delu hkrati prepoveduje zaračunavanje šolnine študentom na vzporednem rednem študiju na prvi in drugi stopnji, in sicer v primeru, ko študent med vzporednim študijem po prvem študijskem programu (na isti stopnji) že diplomira, po vzporednem študiju pa še ne.

S predlagano določbo novega šestega odstavka se študentom, ki so se izpisali iz posameznega študijskega programa, dopušča ponovni vpis v ta isti študijski program (kar po veljavni ureditvi ni bilo mogoče), pri čemer se študentu zaračuna šolnina. Omenjena rešitev je nujna zaradi uresničevanja načel vseživljenjskega izobraževanja ter omogočanja pridobitve diplome (in s tem ravni izobrazbe) predvsem študentom, ki se, iz takšnih ali drugačnih razlogov, izpisujejo v višjih oziroma zadnjih letnikih študijskega programa. Ponovni vpis študentu skladno s svojimi pravili omogoči visokošolski zavod, ki tudi določi vpis v nižji ali isti letnik, v katerega je študent že bil vpisan. Zaradi že izkoriščenega statusa študenta v tistem letniku pa mora študent zato plačati šolnino.

**K 24. členu:**

(78. člen - razpolaganje s presežki)

Razpolaganje s presežki je urejeno v sklopu novega 6.b člena, zato je redakcijsko treba ta člen črtati.

**K 25. členu:**

(81. člen - evidence z osebnimi podatki študentov in vpisanih na študijske programe za izpopolnjevanje, ki jih obdelujejo visokošolski zavodi)

S spremembo 81. člena ZVis, ki ureja evidence z osebnimi podatki študentov in vpisanih na študijske programe za izpopolnjevanje, ki jih obdelujejo visokošolski zavodi, se visokošolskim zavodom dovoljuje, da za namen svoje pedagoške in z njo povezane znanstvenoraziskovalne, umetniške, strokovne in knjižničarske dejavnosti za študente in vpisane na študijske programe za izpopolnjevanje hranijo tudi podatek o njihovem elektronskem naslovu in akademski elektronski identiteti, ki se ustvarja v okviru Arnes infrastrukture za avtentikacijo in avtorizacijo (op.: AAI - Authentication and Authorization Infrastructure) , ki jo oseba pridobi za čas opravljanja obveznosti po programu, v katerega se je vpisal. Z dopolnjenim osmim odstavkom se visokošolskim zavodom dopušča obdelava osebnih podatkov tudi za potrebe nacionalnih raziskav za spremljanje študentov in diplomantov (npr. Eurostudent, Eurograduate), pri čemer je treba zagotoviti varstvo osebnih podatkov v smislu, da se tovrstni podatki ne posredujejo tretjim osebam. S spremembo prve alineje devetega odstavka se visokošolskim zavodom zato dopušča obdelava podatkov o študentih iz evidence vpisanih študentov ter osebnega kartona tudi po dokončanju študija. Slednje je potrebno za denimo izdajo dvojnika diplome, za posredovanje podatkov za namen nadaljevanja študija in za izvajanje Uredbe (EU) 2018/1724 Evropskega parlamenta in Sveta z dne 2. oktobra 2018 o vzpostavitvi enotnega digitalnega portala za zagotavljanje dostopa do informacij, do postopkov ter do storitev za pomoč in reševanje težav ter o spremembi Uredbe (EU) št. 1024/2012 (Besedilo velja za EGP). Dodatno se z novim trinajstim odstavkom visokošolskim zavodom omogoča, da redno po elektronski poti prejemajo spremembe osebnih podatkov o študentih, katerih podatki se vodijo v eVŠ evidenci študentov in diplomantov.

**K 26. členu:**

(81.a člen - evidence z osebnimi podatki izvajalcev visokošolske dejavnosti, ki jih obdelujejo visokošolski zavodi)

V tretjem odstavku 81.a člena zakona se usklajuje poimenovanje javne agencije, pristojne za znanstvenoraziskovalno dejavnost, skladno z Zakonom o znanstvenoraziskovalni in inovacijski dejavnosti (Uradni list RS, št. 186/21 in 40/23). V evidenci z osebnimi podatki izvajalcev visokošolske dejavnosti se ne glede na določbe Zakona o evidencah na področju dela in socialne varnosti (Uradni list RS, št. 40/06 in …/23) določa nabor podatkov, ki jih mora visokošolski zavod voditi za izvajalce visokošolske dejavnosti, saj razširjenega nabora podatkov, kot jih določa 18. člen prej citiranega zakona za izvajalce visokošolske dejavnosti ni mogoče spremljati, ker je njihova delovna obveza opredeljena z neposredno pedagoško obveznostjo. Dodatno se ta izjema uvaja tudi za ostale zaposlene, ki neposredno sodelujejo pri izvajanju pedagoškega procesa, znanstvenoraziskovalne in umetniške dejavnosti in so zaposleni na spremljajočih delovnih mestih (npr. laboranti).

**K 27. členu**

(81.b člen - evidenca z osebnimi podatki, ki se vodi za potrebe subvencioniranega bivanja študentov)

S spremembo 81.b člena ZVis se visokošolskim zavodom in študentskim domovom omogoča, da podatke, ki jih obdelujejo za namen subvencioniranega bivanja, pridobijo iz eVŠ s povezovanjem zbirk, saj v eVŠ poteka obdelava podatkov prošnje za bivanje in izbirni postopek za subvencionirano bivanje. Podatke, ki se ne zbirajo v eVŠ, pa zavod pridobi, kot doslej, od študenta.

**K 28. členu:**

(81.e člen - eVŠ evidenca študentov in diplomantov)

S spremembo 81.e člena ZVis se v prvem odstavku 12. točka usklajuje z dikcijo 9., 10. in 11. točke tega odstavka, v 19. točki se podrobneje usklajuje vodenje podatka, ki je bil med vzpostavijo evidence v povezavi z njenim namenom opredeljen kot ločen šifrant (vrsta vpisa) ter dodaja podatek o tem, ali se študent vpisuje na vzporedni študij, kar se potrebuje pri ugotavljanju pravic iz statusa študenta. V 21. točki se uvaja zbiranje novega podatka o jeziku, v katerem je bila izobrazba dosežena. Podatek je relevanten za vstop na trg dela, ko mora diplomant dokazovati znanje slovenščine ali v tujini znanje drugega jezika, v katerem je študiral. V 22. točki se uvaja zbiranje podatka o pravni podlagi koriščenja pravice do podaljšanja statusa študenta, in sicer ali gre za upravičene razloge iz 69.a člena, materinstvo/očetovstvo ali izjemne okoliščine za namen spremljanja in ugotavljanja pravic študentov. Doda se nova 25. točka, ki vključuje podatek o evropski študentski identiteti.

**K 29. členu:**

(81.g člen - eVŠ evidenca prijavljenih za subvencionirano bivanje študentov)

V prvem odstavku 81.g člena zakona, ki ureja eVŠ evidenco prijavljenih za subvencionirano bivanje študentov, se s spremembo 11. točke dodaja podatek o višji strokovni šoli, na katero je študent vpisan, kajti v skladu z Zakonom za urejanje položaja študentov (Uradni list RS, št. 54/22) za subvencijo za bivanje v dijaškem in študentskem domu lahko zaprosijo tudi višješolski študenti. S spremembo 16. točke se usklajuje podatek z eVŠ evidenco študentov in diplomantov iz 19. točke 81.e člena zakona. S spremembo 28. točke se vodenje tega podatka posplošuje zgolj na obdelavo podatka o tem, ali se dodatno razvrstitveno pravilo uporablja ali ne (torej vrednosti da ali ne), hkrati pa prepušča, da se ta pravila lahko podrobneje določijo s predpisom ministra, pristojnega za visoko šolstvo, kar omogoča ministrstvu, da se lahko hitreje odzove in prepozna specifične potrebe študentov, ki bi zahtevale prednostno obravnavo pri subvencioniranem bivanju.

**K 30. členu:**

(81.h člen - eVŠ evidenca izvajalcev visokošolske dejavnosti)

V prvem odstavku 81.h člena zakona se usklajuje poimenovanje javne agencije, pristojne za znanstvenoraziskovalno dejavnost, skladno z Zakonom o znanstvenoraziskovalni in inovacijski dejavnosti (Uradni list RS, št. 186/21 in 40/23).

**K 31. členu:**

(82. člen - zagotavljanje podatkov za eVŠ)

S spremembo tretjega in četrtega odstavka 82. člena se z zakonom določa, da se AAI-račun, ki ga v okviru avtentikacijske in avtorizacijske Infrastrukture zagotavlja Arnes, ali prijava na način, da je identiteto prijavitelja mogoče ugotoviti (npr. z EMŠO), lahko uporablja za namen elektronske prijave za vpis v visoko šolstvo in oddaje prošnje za subvencionirano bivanje preko eVŠ, in sicer s srednjo stopnjo zaupanja, kot to opredeljuje Uredba (EU) o elektronski identifikaciji in storitvah zaupanja za elektronske transakcije na notranjem trgu in razveljavitvi Direktive 1999/93/ES.

Sprememba petega odstavka predstavlja redakcijsko uskladitev, saj je bil predpis iz sedmega odstavka 16. člena ukinjen z Zakonom o spremembah in dopolnitvah Zakona o visokem šolstvu (Uradni list RS, št. 75/16).

Z novim enajstim odstavkom se vzpostavlja pravna podlaga, da se podatki, potrebni za prijavno-izbirni postopek vpisa v visoko šolstvo, lahko v eVŠ pridobijo v elektronski obliki s povezovanjem zbirk na podlagi EMŠO študenta. Visokošolski zavodi so v skladu s 139. členom Zakona o splošnem upravnem (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13 in 175/20 – ZIUOPDVE) podatke dolžni pridobiti sami iz elektronskih evidenc. S tem zakonom se omogoča ureditev elektronskega zajema podatkov za namen prijavno-izbirnega postopka visokošolskih zavodov.

Z novim dvanajstim odstavkom se omogoča, da se podatki, ki se zbirajo za namen subvencioniranega bivanja iz uradnih evidenc, pridobijo s povezovanjem zbirk, kar bo zagotovilo večjo sledljivost pri posredovanju teh podatkov in odpravilo ročno poslovanje v primerih, ko mora študent dokazila sedaj predložiti še v pisni obliki, kar bo skrajšalo administrativne postopke in nanje vezane stroške (npr. pozivanja k dopolnitvi vlog, ko ta podatek ni posredovan z vlogo).

**K 32. členu:**

(82.a člen – zbiranje podatkov)

Člen je redakcijske narave (uskladitev z 81.e členom, 12. člen predloga zakona).

**K 33. členu:**

(83.a člen - uporaba evidenc eVŠ in dostop do njih)

S spremembo v sedmem odstavku se iz podatkov, ki jih lahko pridobiva Nacionalna agencija Republike Slovenije za kakovost v visokem šolstvu, izvzema podatke o izrabi delovnega časa.

Sprememba v desetem odstavku je redakcijske narave (uskladitev z 73.b členom ZVis, 7. člen predloga zakona).

Z novim šestnajstim odstavkom se vzpostavlja pravna podlaga za pridobivanje podatkov iz eVŠ, ki jih za namen izdaje dovoljenja za začasno prebivanje tujcem iz naslova študija potrebujejo upravne enote.

**K 34. členu:**

(prehodna določba)

Člen navaja predpise in akte, ki jih bo treba uskladiti s predlogom zakona.

**K 35. členu:**

(prehodna določba)

Z uveljavitvijo spremenjenega 10. člena ZVis bo status članic univerz treba ustrezno urediti v sodnem registru in sicer jih vpisati v sodni register, upoštevajoč 3. točko drugega odstavka 3. člena Zakona o sodnem registru (Uradni list RS, št. 54/07 – uradno prečiščeno besedilo, 65/08, 49/09, 82/13 – ZGD-1H, 17/15, 54/17 in 16/19 – ZNP-1) kot del univerze, in torej ne več kot zavod.

Upoštevajoč prej navedeno bodo tudi ustanovitelji morali uskladiti akte o ustanovitvi univerz.

**K 36. členu:**

(končna določba)

Člen določa začetek učinkovanja spremenjenih določb 77. člena ZVis.

**K 37. členu:**

(končna določba)

Člen določa začetek veljavnosti predloga zakona.

**IV. BESEDILO ČLENOV, KI SE SPREMINJAJO**

1. člen

(vsebina zakona)

Ta zakon ureja statusna vprašanja visokošolskih zavodov, pogoje za opravljanje visokošolske dejavnosti, opredeljuje javno službo v visokem šolstvu in ureja način njenega financiranja.

S tem zakonom se urejajo tudi statusna vprašanja knjižnic in inštitutov ter drugih zavodov, katerih dejavnost je potrebna za uresničevanje visokošolske dejavnosti, če so ustanovljeni v okviru univerz (v nadaljnjem besedilu: drugi zavodi - članice univerz), in študentskih domov.

7. člen

(izobraževanje pod enakimi pogoji)

Državljani Republike Slovenije imajo pravico do izobraževanja na visokošolskih zavodih v Republiki Sloveniji pod enakimi pogoji.

Slovenci brez slovenskega državljanstva se lahko na visokošolskih zavodih v Republiki Sloveniji izobražujejo pod enakimi pogoji kot državljani Republike Slovenije.

Slovenci brez slovenskega državljanstva po tem zakonu so potomci oseb slovenske narodnosti do tretjega kolena v ravni vrsti.

Državljani članic Evropske unije imajo pravico do izobraževanja na visokošolskih zavodih v Republiki Sloveniji pod enakimi pogoji kot državljani Republike Slovenije

Tuji državljani se, pod pogojem, da se uporablja načelo vzajemnosti, lahko izobražujejo na visokošolskih zavodih v Republiki Sloveniji pod enakimi pogoji kot državljani Republike Slovenije.

Visokošolski zavodi zagotavljajo enako obravnavo ne glede na narodnost, raso ali etnično poreklo, nacionalno in socialno poreklo, spol, zdravstveno stanje, invalidnost, vero ali prepričanje, starost, spolno usmerjenost, družinsko stanje, premoženjsko stanje ali drugo osebno okoliščino.

Podrobnejše pogoje v zvezi s številom prostih vpisnih mest, plačilom šolnine, bivanjem v študentskih domovih ter drugimi pravicami in dolžnostmi študentov v skladu s tem zakonom za izobraževanje oseb iz drugega in četrtega odstavka tega člena in za tujce določi minister, pristojen za visoko šolstvo. S statutom javnega visokošolskega zavoda se za Slovence brez slovenskega državljanstva lahko določijo ugodnejši pogoji za vpis.

II. STATUSNA OPREDELITEV VISOKOŠOLSKIH ZAVODOV, DRUGIH ZAVODOV – ČLANIC UNIVERZ IN ŠTUDENTSKIH DOMOV

9. člen

(ustanovitev zavoda)

Visokošolski zavod oziroma drugi zavod - članico univerze in študentski dom lahko ustanovijo domače in tuje fizične in pravne osebe.

Za opravljanje javne službe v visokem šolstvu Republika Slovenija ustanavlja javne visokošolske zavode oziroma druge javne zavode - članice univerze in študentske domove.

10. člen

(pravna subjektiviteta univerze in članic)

Univerza je pravna oseba. V okviru univerze se ustanovijo fakultete in umetniške akademije, lahko pa tudi visoke strokovne šole in drugi zavodi - članice univerze (v nadaljnjem besedilu: članice univerze).

Članice univerze imajo pravice in obveznosti, določene s tem zakonom, aktom o ustanovitvi univerze in statutom univerze.

Članice univerze pri izvajanju nacionalnega programa visokega šolstva, za katerega zagotavlja sredstva Republika Slovenija, nastopajo v pravnem prometu s pooblastili, ki jih določa akt o ustanovitvi univerze in statut, v imenu in za račun univerze.

V drugih primerih članice univerze nastopajo v pravnem prometu v svojem imenu in za svoj račun v skladu z aktom o ustanovitvi in statutom univerze.

Članica univerze ima lahko žiro račun.

15. člen

(sprejem ustanovitvenega akta javnega visokošolskega zavoda)

Akt o ustanovitvi javnega visokošolskega zavoda in drugega zavoda - članice univerze sprejme Državni zbor Republike Slovenije.

20. člen

(organi)

Organi univerze so: rektor, senat, upravni odbor in študentski svet.

Organi članice univerze so: dekan, senat, akademski zbor in študentski svet.

Organ drugega zavoda - članice univerze je direktor, lahko pa tudi strokovni svet.

Organi visokošolskega zavoda, ki ni članica univerze, so: senat, akademski zbor, upravni odbor, študentski svet in dekan.

Visokošolski zavod oziroma drugi zavod - članica univerze ima lahko tudi druge organe v skladu z ustanovitvenim aktom ali statutom.

21. člen

(senat)

Senat je strokovni organ visokošolskega zavoda.

Senat univerze izvolijo senati članic univerze tako, da so enakopravno zastopane vse znanstvene in umetniške discipline ter strokovna področja.

Senat fakultete, umetniške akademije oziroma visoke strokovne šole sestavljajo visokošolski učitelji, če tako določa statut, pa tudi znanstveni delavci. Sestavljen mora biti tako, da so v njem enakopravno zastopane vse znanstvene in umetniške discipline ter strokovna področja visokošolskega zavoda. Število članov senata se določi s statutom.

Po svoji funkciji je član senata univerze rektor, član senata članice univerze oziroma samostojnega visokošolskega zavoda pa dekan.

Po svoji funkciji so člani senata univerze tudi predstavniki študentskega sveta univerze, člani senata fakultete, umetniške akademije oziroma visoke strokovne šole pa tudi predstavniki študentskega sveta teh visokošolskih zavodov. Študenti imajo v senatu najmanj petino članov.

Strokovni svet je strokovni organ drugega zavoda -članice univerze. Sestava je določena s statutom univerze v skladu z ustanovitvenim aktom.

24. člen

(dekan oziroma direktor)

Dekan oziroma direktor članice univerze ima pooblastila in odgovornosti v skladu z ustanovitvenim aktom, je strokovni vodja članice univerze in opravlja naslednje naloge:

-       usklajuje izobraževalno, znanstveno-raziskovalno, umetniško in drugo delo,

-       skrbi in odgovarja za zakonitost dela,

-       je pristojen za spremljanje, ugotavljanje in zagotavljanje kakovosti članice univerze, študijskih programov, znanstveno-raziskovalnega, umetniškega ter strokovnega dela in pripravo letnega poročila o kakovosti (samoevalvacija članice);

-       najmanj enkrat letno poroča o delu senatu članice in rektorju,

-       druge naloge v skladu z zakonom, drugimi predpisi ter splošnimi akti univerze.

Dekana na splošnih in neposrednih volitvah za dobo štirih let izvolijo tri skupine volivcev:

-       visokošolski učitelji, znanstveni delavci in visokošolski sodelavci, ki imajo na univerzi sklenjeno pogodbo o zaposlitvi vsaj za polovični delovni čas, in pretežno opravljajo delo na članici,

-       študenti in

-       ostali delavci, ki imajo na univerzi sklenjeno pogodbo o zaposlitvi vsaj za polovični delovni čas, in pretežno opravljajo delo na članici.

Za skupine volivcev iz prve in tretje alinee prejšnjega odstavka se v statutu lahko določi tudi manjši obseg zaposlitve, vendar ne nižji od 25 %.

Skupine volivcev imajo različen odstotek števila glasov v skupnem obsegu števila glasov:

-       delavci 80 % vseh glasov, od tega delavci iz tretje alinee drugega odstavka tega člena največ 25 %,

-       študenti 20 % vseh glasov.

Podrobnejši postopek volitev določi statut univerze.

Za dekana članice univerze ali samostojnega visokošolskega zavoda je lahko izvoljen, kdor je na njem zaposlen kot visokošolski učitelj.

Za direktorja drugih zavodov – članic univerze je lahko imenovan, kdor ima najmanj izobrazbo, pridobljeno po študijskem programu druge stopnje v skladu s tem zakonom oziroma izobrazbo, ki ustreza ravni izobrazbe, pridobljene po študijskih programih druge stopnje. Postopek njegovega imenovanja in razrešitve se določi v statutu.

Dekan visokošolskega zavoda, ki ni članica univerze, je poslovodni organ in strokovni vodja zavoda in opravlja naslednje naloge:

-       usklajuje izobraževalno, znanstveno-raziskovalno, umetniško in drugo delo,

-       skrbi in odgovarja za zakonitost dela,

-       je pristojen za spremljanje, ugotavljanje in zagotavljanje kakovosti visokošolskega zavoda, študijskih programov, znanstveno-raziskovalnega, umetniškega ter strokovnega dela in pripravo letnega poročila o kakovosti (samoevalvacija visokošolskega zavoda);

-       najmanj enkrat letno poroča o delu senatu visokošolskega zavoda,

-       druge naloge v skladu z zakonom, drugimi predpisi ter splošnimi akti visokošolskega zavoda.

Samostojni visokošolski zavodi trajanje mandata dekana in postopek izbire dekana določijo s statutom pri čemer samostojni visokošolski zavodi, ki jih je ustanovila Republika Slovenija izvolijo dekana po postopku in na način, kot ga določajo drugi, tretji in četrti odstavek tega člena.

Dekan članice univerze ali samostojnega visokošolskega zavoda, ki ga je ustanovila Republika Slovenija, je lahko ponovno izvoljen, vendar skupni mandat ne sme trajati več kot osem let.

S statutom univerze se določijo razlogi in postopek za razpis predčasnih volitev dekana.

28. člen

(ureditev organov)

Naloge, pristojnosti, število članov, način izvolitve, trajanje mandata in način odločanja organov visokošolskih zavodov in drugih zavodov - članic univerz, se podrobneje uredijo s statutom v skladu z zakonom in ustanovitvenim aktom.

30. člen

(pečat)

Javni visokošolski zavodi in drugi zavodi v njihovi sestavi imajo pečat okrogle oblike, ki vsebuje ime in sedež visokošolskega zavoda in grb Republike Slovenije. Tak pečat uporabljajo tudi visokošolski zavodi pri opravljanju javne službe na podlagi koncesije.

40. člen

(razpis)

Vpis v študijske programe z javno veljavnostjo se opravi na podlagi javnega razpisa najpozneje do 30. septembra. Iz upravičenih razlogov, ki jih določi pristojni organ visokošolskega zavoda, pa najpozneje do 30. oktobra, če tako na podlagi prošnje kandidata odloči pristojni organ visokošolskega zavoda. Za študenta, ki se po prvem vpisu v prvi letnik študijskega programa izpiše do 15. oktobra v študijskem letu, v katerem se je vpisal, se šteje, da se v ta študijski program ni vpisal.

Vsi kandidati morajo oddati elektronsko prijavo za vpis prek spletnega portala eVŠ.

Razpise za vpis v dodiplomske študijske programe visokošolski zavodi objavijo najmanj šest mesecev pred začetkom novega študijskega leta. Razpis za vpis v dodiplomske študijske programe in enovite magistrske študijske programe, ki jih izvajajo javni in koncesionirani visokošolski zavodi, je skupen.

Razpisi za vpis v podiplomske študijske programe se objavijo najmanj šest mesecev pred začetkom novega študijskega leta.

Ne glede na tretji in četrti odstavek tega člena se lahko za študente, vpisane v študijski program, ki mu je akreditacija prenehala, dodatni razpis za vpis v druge javnoveljavne študijske programe objavi do 15. oktobra tekočega študijskega leta.

Razpis za vpis obsega:

-       ime visokošolskega zavoda in njegov naslov,

-       ime študijskega programa,

-       kraj izvajanja študijskega programa,

-       trajanje študija,

-       pogoje za vpis in merila za izbiro kandidatov v primeru omejitve vpisa,

-       predvideno število prostih vpisnih mest,

-       postopke in roke za prijavo na razpis in za izvedbo vpisa.

O vsebini razpisa si morata javni visokošolski zavod in koncesionirani visokošolski zavod pred objavo pridobiti soglasje Vlade Republike Slovenije.

Postopke in roke iz sedme alinee šestega odstavka tega člena ter način objave razpisa določi minister, pristojen za visoko šolstvo.

46. člen

(izvajanje nacionalnega programa)

Nacionalni program visokega šolstva izvajajo javni visokošolski zavodi, drugi zavodi - članice univerz, skupnost študentov in študentski domovi.

Nacionalni program visokega šolstva izvajajo tudi visokošolski zavodi, drugi zavodi - članice univerz in študentski domovi na podlagi koncesije.

Pri izvajanju nacionalnega programa lahko z visokošolskimi zavodi sodelujejo tudi raziskovalne organizacije.

O razmestitvi študijskih programov, s katerimi se uresničuje nacionalni program visokega šolstva, odloči Vlada Republike Slovenije.

55. člen

(pogoji za izvolitev)

V naziv docent, izredni profesor in redni profesor je lahko izvoljen, kdor ima doktorat znanosti in preverjene pedagoške sposobnosti.

V naziv znanstvenega delavca je lahko izvoljen, kdor ima doktorat znanosti. Znanstveni delavec je lahko izvoljen še v naziv visokošolskega učitelja, če ima preverjene pedagoške sposobnosti.

V naziv visokošolskega učitelja umetniških disciplin je lahko izvoljen, kdor je končal najmanj študijski program druge stopnje, ima priznana umetniška dela in preverjene pedagoške sposobnosti.

V naziv višjega predavatelja je lahko izvoljen, kdor je končal najmanj študijski program druge stopnje in ima preverjene pedagoške sposobnosti.

V naziv predavatelja ali lektorja je lahko izvoljen, kdor je končal najmanj študijski program druge stopnje in ima preverjene pedagoške sposobnosti.

V naziv visokošolskega sodelavca je lahko izvoljen, kdor je končal najmanj študijski program druge stopnje.

Visokošolski učitelji, znanstveni delavci in visokošolski sodelavci morajo poleg pogojev iz prvega do šestega odstavka tega člena izpolnjevati tudi pogoje, določene v skladu z merili za izvolitev v naziv.

Merila za izvolitev v naziv visokošolskih učiteljev, znanstvenih delavcev in visokošolskih sodelavcev določi senat visokošolskega zavoda v skladu z zakonom. Za visokošolske zavode, ki so članice univerze, merila določi senat univerze.

Merila iz prejšnjega odstavka morajo biti mednarodno primerljiva in se javno objavijo.

56. člen

(postopek za izvolitev)

Docente, izredne profesorje, višje predavatelje, predavatelje, lektorje, znanstvene sodelavce in višje znanstvene sodelavce voli za pet let senat fakultete, umetniške akademije oziroma visoke strokovne šole.

Redne profesorje in znanstvene svetnike voli senat univerze za neomejeno dobo.

Redne profesorje in znanstvene svetnike visokošolskega zavoda, ki ni članica univerze, voli senat visokošolskega zavoda.

Visokošolske sodelavce voli senat fakultete, umetniške akademije oziroma visoke strokovne šole za dobo, določeno s statutom.

Pred prvo izvolitvijo v naziv ali pred izvolitvijo v višji naziv si mora senat članice univerze pridobiti soglasje senata univerze.

Upokojeni visokošolski učitelji, znanstveni delavci in visokošolski sodelavci obdržijo naziv, ki so ga imeli ob upokojitvi.

65. člen

(študenti)

Študent je oseba, ki se vpiše na visokošolski zavod na podlagi razpisa za vpis in se izobražuje po dodiplomskem ali podiplomskem študijskem programu.

Status študenta se izkazuje s študentsko izkaznico.

Študentska izkaznica se izda v obliki, ki jo predpiše minister, pristojen za visoko šolstvo. Študentska izkaznica se izdaja v slovenskem in angleškem jeziku. Študentska izkaznica se lahko izda tudi v digitalni obliki.

Študentska izkaznica vsebuje naslednje podatke:

-       enolični identifikator študentske izkaznice,

-       fotografijo študenta,

-       osebno ime,

-       vpisno številko študenta,

-       ime in naslov visokošolskega zavoda, na katerega je vezan status študenta,

-       datum izdaje in veljavnost študentske izkaznice,

-       organ, pristojen za izdajo študentske izkaznice, in

-       kontakt za vračilo izgubljene študentske izkaznice, kadar ta ni izdana v digitalni obliki.

69. člen

(druge pravice in ugodnosti študentov)

Študenti imajo ne glede na to, ali se študij izvaja kot redni ali izredni, pravice in ugodnosti, ki izhajajo iz naslova statusa študenta, kot jih določajo posebni predpisi, če niso v delovnem razmerju ali ne opravljajo samostojne registrirane dejavnosti, niso vpisani v evidenco brezposelnih oseb pri pristojnem organu oziroma niso poslovodne osebe gospodarskih družb ali direktorji zasebnih zavodov.

Študenti v prvem letniku študijskega programa prve stopnje opravijo preventivni sistematični zdravstveni pregled, kot ga določajo predpisi s področja preventivnega zdravstvenega varstva.

Študenti, državljani Republike Slovenije, imajo možnost bivanja v študentskih domovih, drugih zavodih in pri pravnih osebah, registriranih za dejavnost študentskih domov, prek njih pa tudi pri zasebnikih, lastnikih sob, ki jih oddajajo v najem, državljani drugih držav pa pod pogoji, določenimi s posebnimi predpisi.

Študentje, državljani Republike Slovenije, ki se izobražujejo zunaj kraja stalnega prebivališča, imajo pravico do subvencioniranega prevoza z javnimi prevoznimi sredstvi.

72.a člen

(financiranje iz proračuna Republike Slovenije)

Iz proračuna Republike Slovenije se financirajo:

-       študijska dejavnost rednega študija za prvo in drugo stopnjo (v nadaljnjem besedilu: študijska dejavnost) javnih visokošolskih zavodov in zasebnih visokošolskih zavodov za koncesionirane študijske programe,

-       s študijem povezane interesne dejavnosti študentov, določene v letnem programu študentskega sveta javnega visokošolskega zavoda in zasebnega visokošolskega zavoda za koncesionirane študijske programe,

-       investicije, investicijsko vzdrževanje in oprema javnih visokošolskih zavodov v skladu z 72.k členom tega zakona,

-       investicije, investicijsko vzdrževanje in oprema javnih študentskih domov ter študentskih domov, ki so organizirani v okviru javnih visokošolskih zavodov v skladu z 72.k členom tega zakona,

-       delovanje, investicije, investicijsko vzdrževanje in oprema univerzitetnih knjižnic – drugih članic javnih visokošolskih zavodov, in Centralne tehniške knjižnice Univerze v Ljubljani v skladu z 72.k in 72.m členom tega zakona,

-       nacionalno pomembne naloge za področje visokega šolstva.

Iz proračuna Republike Slovenije se skladno z razpoložljivimi proračunskimi sredstvi sofinancira tudi študij tretje stopnje na javnih visokošolskih zavodih. Sredstva za sofinanciranje iz prejšnjega stavka se določijo z letnim sklepom ministra, pristojnega za visoko šolstvo, ob upoštevanju števila diplomantov tretje stopnje javnega visokošolskega zavoda v zadnjih petih letih.

Iz proračuna Republike Slovenije se lahko sofinancirajo tudi:

-       razvojne naloge visokošolskih zavodov, ki izvajajo javnoveljavne študijske programe,

-       druge naloge oziroma nameni, določeni z zakonom ali drugim predpisom.

72.k člen

(investicije, investicijsko vzdrževanje in oprema)

Sredstva za investicije javnih visokošolskih zavodov skladno s tretjo alineo prvega odstavka 72.a člena tega zakona se določijo v skladu z letnim načrtom ravnanja s stvarnim premoženjem javnega visokošolskega zavoda, ki je sestavni del letnega programa dela javnega visokošolskega zavoda, in finančnim načrtom ministrstva, pristojnega za visoko šolstvo.

Sredstva za investicije so namenjena zagotavljanju visokošolske infrastrukture oziroma zagotavljanju pogojev za izvajanje dejavnosti javnih visokošolskih zavodov.

Sredstva za investicije se namenijo za gradnjo, rekonstrukcijo, obnovo, pridobivanje oziroma najemanje stvarnega premoženja.

Javnemu visokošolskemu zavodu se sredstva za opremo in investicijsko vzdrževanje skladno s tretjo alineo prvega odstavka 72.a člena tega zakona določijo na podlagi meril, opredeljenih v sklepu ministrstva, pristojnega za visoko šolstvo.

Sredstva za investicije, investicijsko vzdrževanje in opremo se javnemu visokošolskemu zavodu nakažejo na podlagi pogodbe o sofinanciranju investicij, investicijskega vzdrževanja oziroma opreme.

Določbe tega člena se uporabljajo tudi za dodelitev sredstev za investicije, investicijsko vzdrževanje in opremo javnih študentskih domov ter študentskih domov, ki so organizirani v okviru javnih visokošolskih zavodov, univerzitetnih knjižnic – drugih članic javnih visokošolskih zavodov in Centralne tehniške knjižnice Univerze v Ljubljani.

72.m člen

(določitev sredstev za univerzitetne knjižnice – druge članice javnih visokošolskih zavodov in Centralno tehniško knjižnico Univerze v Ljubljani)

Sredstva za plače in druge izdatke za zaposlene, prispevke delodajalca za socialno varnost, izdatke za blago in storitve se za univerzitetne knjižnice – druge članice javnih visokošolskih zavodov in Centralno tehniško knjižnico Univerze v Ljubljani določijo s pogodbo ob upoštevanju letnega programa dela javnega visokošolskega zavoda oziroma Centralne tehniške knjižnice Univerze v Ljubljani.

Podrobnejša določitev financiranja univerzitetnih knjižnic iz prejšnjega odstavka se uredi s predpisom iz 75. člena tega zakona.

73.b člen

(subvencioniranje bivanja študentov)

Republika Slovenija subvencionira bivanje študentov v javnih in zasebnih zavodih, pri drugih pravnih osebah, registriranih za dejavnost študentskih domov, prek njih pa tudi pri zasebnikih, lastnikih sob.

Pri subvencioniranju bivanja študentov, državljanov Republike Slovenije, se upošteva učna oziroma študijska uspešnost, materialni položaj, oddaljenost stalnega prebivališča od kraja študija ter socialne in zdravstvene razmere študenta.

Podrobnejše določbe o subvencioniranju po prejšnjih dveh odstavkih predpiše minister, pristojen za visoko šolstvo.

77. člen

(šolnina in drugi prispevki)

Šolnina in drugi prispevki za študij po študijskih programih z javno veljavnostjo so prihodek visokošolskega zavoda in se določijo v skladu s predpisom ministra, pristojnega za visoko šolstvo. Za redni in izredni študij javni visokošolski zavodi ne smejo zaračunavati vpisnih stroškov (stroški izbirnih postopkov, vpisna dokumentacija, indeks, študentska izkaznica ipd.). Drugi prispevki za študij se študentom zaračunajo po dejanskih materialnih stroških, ki jih imajo javni visokošolski zavodi.

S predpisom iz prejšnjega odstavka se lahko določijo tudi prispevki za druge posamične storitve visokošolskega zavoda.

Državljanom Republike Slovenije in državljanom članic Evropske unije šolnine ni mogoče predpisati za izobraževanje v okviru dodiplomskih študijskih programov in podiplomskih študijskih programov druge stopnje z javno veljavnostjo, ki se izvajajo kot javna služba.

Ne glede na prejšnji odstavek se državljanom Republike Slovenije in državljanom članic Evropske unije šolnina lahko zaračuna, če imajo že doseženo izobrazbo, ki ustreza najmanj ravni izobrazbe, pridobljene po študijskem programu, v katerega so vpisani, oziroma še nimajo dosežene izobrazbe, ki ustreza najmanj ravni izobrazbe pridobljene po študijskem programu, v katerega so vpisani, in jim je prenehal status študenta v skladu z 70. členom tega zakona na prejšnjem študijskem programu.

Postopke in roke za vpis ter vpisna mesta iz prejšnjega odstavka določi minister v predpisu iz osmega odstavka 40. člena tega zakona.

78. člen

(razpolaganje s presežki)

Presežek prihodkov nad odhodki se uporablja za opravljanje in razvoj dejavnosti.

81. člen

(evidence z osebnimi podatki študentov in vpisanih na študijske programe za izpopolnjevanje, ki jih obdelujejo visokošolski zavodi)

Visokošolski zavodi vodijo naslednje evidence z osebnimi podatki študentov:

1.     evidenco prijavljenih za vpis in vpisanih študentov ter vpisanih na študijske programe za izpopolnjevanje,

2.     osebni karton,

3.     evidenco o izpitih in drugih študijskih obveznostih,

4.     evidenco izdanih dokumentov o končanem dodiplomskem in podiplomskem izobraževanju ter študijskih programih za izpopolnjevanje.

V evidencah iz 1., 2. in 4. točke prejšnjega odstavka se vodijo naslednji podatki:

1.     osebno ime,

2.     enotna matična številka občana,

3.     vpisna številka,

4.     spol,

5.     datum, kraj, občina in država rojstva,

6.     stalno in začasno prebivališče ter naslov za osebno vročanje pošte (ulica, hišna številka, kraj, poštna številka, občina, država),

7.     državljanstvo,

8.     učni uspeh oziroma uspeh pri študiju in predhodno pridobljena izobrazba, relevantna za vpis v visokošolski študijski program,

9.     najvišja dosežena predhodna izobrazba, če je višja od predhodne izobrazbe, relevantne za vpis v visokošolski študijski program iz prejšnje točke (KLASIUS),

10.  ime visokošolskega zavoda,

11.  ime študijskega programa,

12.  ime smeri oziroma modula,

13.  kraj izvajanja študija,

14.  način študija,

15.  datum in študijsko leto vpisa v študijski program,

16.  letnik študija,

17.  datum začetka in datum zaključka statusa študenta po študijskih letih,

18.  o dokončanju študija,

19.  drugi podatki, potrebni za odločanje o izpolnjevanju pogojev za vpis oziroma napredovanju v višji letnik ter za odločanje o pravicah študentov v skladu z zakonom.

Za tuje študente, ki so v Republiki Sloveniji na mednarodni izmenjavi v okviru študija, se v evidenci iz 1. točke prvega odstavka tega člena vodijo poleg podatkov iz 1., 2., 4. do 7., 10. do 14. in 16. točke prejšnjega odstavka tudi naslednji podatki:

1.     datum začetka in zaključka izmenjave,

2.     število vpisanih in doseženih kreditnih točk po ECTS,

3.     o študiju na visokošolskem zavodu, s katerega študent prihaja:

-  ime visokošolskega zavoda,

-  kraj in država visokošolskega zavoda,

-  ime študijskega programa.

Evidenca iz 2. točke prvega odstavka tega člena poleg podatkov iz drugega odstavka tega člena obsega še podatke o:

1.     opravljenih izpitih,

2.     opravljenih študijskih obveznostih,

3.     napredovanju v višji letnik,

4.     številu vpisanih in doseženih kreditnih točk po ECTS za posamezno študijsko leto,

5.     tem, ali je študentu priznano podaljšanje statusa študenta,

6.     mednarodni izmenjavi v času študija:

-  ime visokošolskega zavoda oziroma institucije, na katerem je potekala izmenjava,

-  kraj in država visokošolskega zavoda oziroma institucije, na katerem je potekala izmenjava,

-  ime študijskega programa,

-  datum začetka in zaključka izmenjave,

-  število vpisanih in doseženih kreditnih točk po ECTS po predmetih na visokošolskem zavodu oziroma instituciji, na katerem oziroma kateri je potekala izmenjava, ter število priznanih točk po ECTS na visokošolskem zavodu v Republiki Sloveniji,

-  vrsta mednarodne izmenjave, to je podatek o mednarodnem programu ali sporazumu, po katerem je opravljena izmenjava,

7.     dokončanju študija oziroma izpisu iz študijskega programa.

V evidenci iz 3. točke prvega odstavka tega člena se vodijo naslednji podatki:

1.     osebno ime,

2.     vpisna številka,

3.     ime visokošolskega zavoda,

4.     ime študijskega programa,

5.     ime smeri oziroma modula,

6.     način študija,

7.     letnik študija in študijsko leto prvega vpisa,

8.     ime predmeta,

9.     datum prijave na izpit,

10.  datum izpita,

11.  ali se izpit opravlja prvič ali se ga ponavlja,

12.  ocena oziroma rezultat, dosežen pri izpitu.

Evidenca iz 4. točke prvega odstavka tega člena poleg podatkov iz drugega odstavka tega člena obsega še podatke o:

1.     številki in datumu izdane javne listine o zaključku študijskega programa,

2.     vrsti javne listine o končanem študijskem programu.

Za kandidate, vpisane na študijske programe za izpopolnjevanje, se zbirajo podatki iz evidenc 1. do 3. točke prvega odstavka tega člena.

Osebne podatke študentov iz evidenc tega člena visokošolski zavodi obdelujejo za potrebe svoje pedagoške in z njo povezane znanstvenoraziskovalne, umetniške in strokovne dejavnosti ter knjižničarske dejavnosti.

Podatki v evidenci iz 1. točke prvega odstavka tega člena se za prijavljene začnejo obdelovati z dnem prijave za vpis, prenehajo pa se obdelovati z dnem vpisa v študijski program, študijski program za izpopolnjevanje oziroma z iztekom pritožbenega postopka. Podatki v evidencah iz 1. in 2. točke prvega odstavka tega člena se za:

-       študente začnejo obdelovati z dnem vpisa v študijski program, prenehajo pa se obdelovati z dnem izpisa oziroma z dnem dokončanja študija,

-       vpisane na študijske programe za izpopolnjevanje začnejo zbirati z dnem vpisa, prenehajo pa se obdelovati z dnem izpisa oziroma z dnem dokončanja študija.

Podatki v evidenci iz 3. točke prvega odstavka tega člena se za študenta začnejo obdelovati z dnem prijave na izpit, prenehajo pa se obdelovati z opravljenim izpitom.

Podatki v evidenci iz 4. točke prvega odstavka tega člena se za diplomanta začnejo obdelovati z dnem dokončanja študijskega programa, prenehajo pa se obdelovati z dnem izdaje javne listine o končanem študijskem programu.

Študenti morajo visokošolskemu zavodu prijaviti spremembe podatkov iz drugega in petega odstavka tega člena v osmih dneh po nastanku sprememb.

Evidence iz prvega odstavka tega člena se lahko vodijo elektronsko.

81.a člen

(evidence z osebnimi podatki izvajalcev visokošolske dejavnosti, ki jih obdelujejo visokošolski zavodi)

Visokošolski zavodi vodijo evidenco izvajalcev visokošolske dejavnosti.

Za izvajalce visokošolske dejavnosti se po tem poglavju tega zakona štejejo visokošolski učitelji, znanstveni delavci in visokošolski sodelavci, ki sodelujejo pri izvajanju visokošolske dejavnosti, ne glede na to ali so v delovnem razmerju ali delo opravljajo po pogodbi o delu.

V evidenci izvajalcev visokošolske dejavnosti se vodijo naslednji podatki:

1.     osebno ime,

2.     enotna matična številka občana,

3.     spol,

4.     datum rojstva,

5.     podatek o tem, ali je izvajalec upokojen in od kdaj,

6.     šifra raziskovalca, ki jo dodeli Javna agencija za raziskovalno dejavnost Republike Slovenije,

7.     številka in datum sklepa oziroma odločbe o izvolitvi v naziv,

8.     naziv iz 52., 53. in 54. člena tega zakona,

9.     področje izvolitve v naziv,

10.  datum izvolitve v naziv,

11.  datum prenehanja izvolitve v naziv,

12.  ime visokošolskega zavoda, ki je podelil naziv,

13.  ure neposredne pedagoške obveznosti izvajalcev za vsako posamično študijsko leto, ločeno po študijskih programih in predmetih za predavanja, seminarje, vaje, klinične vaje in praktično usposabljanje ter drugo neposredno pedagoško obveznost v skladu z drugim in četrtim odstavkom 63. člena tega zakona, opravljene v delovnem razmerju ali po pogodbi o delu,

14.  o mentorstvu študentom doktorskega študija,

15.  določitev honorarja, bruto honorar in izplačani honorar,

16.  soglasje delodajalca za delo pri drugem delodajalcu,

17.  soglasje za dopolnilno delo,

18.  soglasje za sklenitev pogodbe o delu.

Osebne podatke o izvajalcih visokošolske dejavnosti iz evidence tega člena visokošolski zavodi obdelujejo za potrebe ugotavljanja izpolnjevanja pogojev za opravljanje pedagoškega, znanstvenoraziskovalnega in umetniškega dela ter spremljanje delovne in pedagoške obveznosti izvajalcev visokošolske dejavnosti.

Podatki iz tretjega odstavka tega člena se za izvajalce visokošolske dejavnosti začnejo obdelovati z dnem, ko sklenejo pogodbo o zaposlitvi oziroma pogodbo o delu, prenehajo pa se obdelovati z dnem, ko jim preneha pogodba o zaposlitvi oziroma pogodba o delu.

Izvajalci visokošolske dejavnosti morajo visokošolskemu zavodu prijaviti spremembe podatkov iz tretjega odstavka tega člena v osmih dneh po nastanku sprememb.

Evidenca iz prvega odstavka tega člena se lahko vodi elektronsko.

81.b člen

(evidenca z osebnimi podatki, ki se vodi za potrebe subvencioniranega bivanja študentov)

Evidenco iz tega člena vodijo visokošolski zavodi in študentski domovi, ki vodijo postopke glede subvencioniranega bivanja študentov. V evidenci se vodijo naslednji podatki o študentih:

1.     osebno ime,

2.     enotna matična številka občana,

3.     vrsta in številka osebnega dokumenta,

4.     spol,

5.     datum, kraj, občina in država rojstva,

6.     državljanstvo,

7.     o tem, ali je študent zaposlen,

8.     stalno prebivališče in naslov za osebno vročanje pošte (ulica, hišna številka, kraj, poštna številka, občina, država),

9.     telefon in elektronski naslov,

10.  številka in datum izdaje odločbe, izdane v postopku uveljavljanja pravice do subvencioniranega bivanja,

11.  številka in datum sklenitve nastanitvene pogodbe za subvencionirano bivanje oziroma aneksa k nastanitveni pogodbi za subvencionirano bivanje ter čas veljavnosti,

12.  o tem, kje uveljavlja pravico do bivanja,

13.  ime visokošolskega ali višješolskega zavoda, na katerega je študent vpisan,

14.  ime študijskega programa, na katerega je študent vpisan,

15.  kraj izvajanja študija,

16.  stopnja in vrsta študijskega programa,

17.  letnik študija,

18.  vrsta vpisa (prvi vpis v letnik, ponavljanje letnika, zamenjava študijskega programa, nadaljevanje študija po merilih za prehode in vzporedni vpis),

19.  način študija,

20.  študijsko leto prvega vpisa na sedanji študijski program,

21.  študijsko leto prvega vpisa na kateri koli študijski program,

22.  število let koriščenja subvencioniranega bivanja in potek študija po študijskih letih študija,

23.  datum vselitve in datum izselitve,

24.  o prekinitvi študija,

25.  o tem, ali izpolnjuje pogoj za izjemno podaljšanje subvencioniranega bivanja,

26.  o uveljavljanju starševstva in podatki o drugem roditelju, s katerim biva v študentskem domu (osebno ime, enotna matična številka občana),

27.  o tem, ali ima status študenta invalida s spremljevalcem,

28.  o tem, ali je študent spremljevalec invalida in podatki o študentu, kateremu je spremljevalec (osebno ime, enotna matična številka občana).

Za tuje študente, ki so v Republiki Sloveniji na mednarodni izmenjavi v okviru študija in bivajo v študentskih domovih, se v evidenci iz tega člena vodijo podatki iz 1. do 6., 8., 9., 11. in 23. točke prejšnjega odstavka ter podatek o vrsti mednarodne izmenjave, to je podatek o mednarodnem programu ali sporazumu, po katerem je opravljena izmenjava.

Visokošolski zavodi in študentski domovi obdelujejo osebne podatke iz evidence tega člena za potrebe odločanja o pravici do subvencioniranega bivanja študentov oziroma podaljšanja subvencioniranega bivanja študentov in za potrebe ministrstva, pristojnega za visoko šolstvo, pri izplačevanju subvencij v skladu s 73.b členom tega zakona.

Podatki iz prvega in drugega odstavka tega člena se začnejo obdelovati z dnem vselitve, prenehajo pa se zbirati z dnem izselitve.

81.e člen

(eVŠ evidenca študentov in diplomantov)

V eVŠ evidenci študentov in diplomantov se vodijo podatki oseb, ki so pridobile status študenta v skladu s tem zakonom, in sicer:

1.     osebno ime,

2.     enotna matična številka občana,

3.     spol,

4.     datum, kraj, občina in država rojstva,

5.     državljanstvo,

6.     stalno in začasno prebivališče (ulica, hišna številka, kraj, poštna številka, občina, država),

7.     podatki o predhodno pridobljeni izobrazbi, relevantni za vpis v študijski program (KLASIUS, leto, država),

8.     najvišja dosežena predhodna izobrazba, če je višja od predhodne izobrazbe, relevantne za vpis v visokošolski študijski program iz prejšnje točke (KLASIUS),

9.     enolični identifikator in ime univerze ali samostojnega visokošolskega zavoda,

10.  enolični identifikator in ime članice univerze,

11.  enolični identifikator in ime študijskega programa,

12.  ime smeri oziroma modula,

13.  kraj izvajanja študija,

14.  način študija,

15.  datum in študijsko leto prvega vpisa v študijski program,

16.  letnik študija,

17.  datum začetka in datum zaključka statusa študenta po študijskih letih,

18.  datum izpisa,

19.  datum vpisa v letnik ter študijsko leto, ko je študent vanj vpisan,

20.  število vpisanih in doseženih kreditnih točk po ECTS po letnikih in študijskih letih,

21.  datum dokončanja študija,

22.  podatek o tem, ali je študentu priznano podaljšanje statusa študenta,

23.  podatek o tem, ali se študij financira iz javnih virov po letnikih in študijskih letih,

24.  podatek o koriščenju subvencioniranega bivanja po letnikih in študijskih letih,

25.  podatke o mednarodni izmenjavi v času študija:

-  ime visokošolskega zavoda oziroma institucije, na katerem oziroma kateri je potekala izmenjava,

-  kraj in država visokošolskega zavoda oziroma institucije, na katerem oziroma kateri je potekala izmenjava,

-  datum začetka in zaključka izmenjave,

-  število priznanih točk po ECTS na visokošolskem zavodu v Republiki Sloveniji,

-  vrsta mednarodne izmenjave, to je podatek o mednarodnem programu ali sporazumu, po katerem je opravljena izmenjava.

Za tuje študente, ki so v Republiki Sloveniji na mednarodni izmenjavi v okviru študija, se v evidenci študentov in diplomantov vodijo naslednji podatki:

1.     osebno ime,

2.     enotna matična številka občana,

3.     spol,

4.     datum rojstva in država rojstva,

5.     državljanstvo,

6.     študiju v Republiki Sloveniji: ime visokošolskega zavoda, ime študijskega programa, podatek o smeri oziroma modulu, kraj izvajanja študija v Republiki Sloveniji, način študija, datum in študijsko leto vpisa, letnik študija, datum začetka in zaključka izmenjave ter število vpisanih in doseženih kreditnih točk po ECTS,

7.     študiju na visokošolskem zavodu, s katerega študent prihaja: ime visokošolskega zavoda, kraj in država visokošolskega zavoda.

Osebne podatke študentov oziroma diplomantov iz evidence tega člena ministrstvo, pristojno za visoko šolstvo, obdeluje za potrebe ugotavljanja pravic študentov po tem zakonu in ugotavljanja pravic študentov po zakonu, ki ureja uveljavljanje pravic iz javnih sredstev.

81.g člen

(eVŠ evidenca prijavljenih za subvencionirano bivanje študentov)

V eVŠ evidenci prijavljenih za subvencionirano bivanje študentov se vodijo podatki o osebah, ki so se prijavile za subvencionirano bivanje oziroma za podaljšanje subvencioniranega bivanja, in sicer:

1.     osebno ime,

2.     enotna matična številka občana,

3.     davčna številka,

4.     spol,

5.     datum, kraj, občina in država rojstva,

6.     državljanstvo,

7.     stalno prebivališče in naslov za osebno vročanje pošte (ulica, hišna številka, kraj, poštna številka, občina, država),

8.     o tem, ali je zaposlen,

9.     telefon in elektronski naslov,

10.  o tem, kje želi uveljavljati pravico do subvencioniranega bivanja,

11.  ime visokošolskega zavoda, na katerega je prijavljen oziroma vpisan,

12.  ime študijskega programa, na katerega je prijavljen oziroma vpisan,

13.  kraj izvajanja študija,

14.  stopnja in vrsta študijskega programa,

15.  letnik, v katerega bo predvidoma vpisan,

16.  vrsta vpisa (prvi vpis v letnik, ponavljanje letnika, zamenjava študijskega programa, nadaljevanje študija po merilih za prehode, vzporedni vpis),

17.  način študija,

18.  študijsko leto prvega vpisa na študijski program, v katerega je vpisan,

19.  študijsko leto prvega vpisa na kateri koli študijski program,

20.  potek študija po študijskih letih,

21.  število let subvencioniranega bivanja po študijskih letih,

22.  o prekinitvi študija po študijskih letih,

23.  o učnem uspehu oziroma uspehu pri študiju,

24.  o uveljavljanju izjemnega uspeha in obštudijske dejavnosti,

25.  o materialnem položaju študentov in članov njegove družine, ki živijo v skupnem gospodinjstvu, za preteklo koledarsko leto: osebno ime, enotna matična številka občana, davčna številka in davčni urad, status oziroma vrsta zaposlitve družinskih članov, vrsta dohodka, podatek o tem, ali je študent oziroma član družine zavezanec za plačilo dohodnine, pri članih družine pa tudi sorodstveno razmerje do študenta,

26.  o tem, ali uveljavlja posebne socialne in zdravstvene razmere študenta,

27.  o tem, ali uveljavlja status študenta invalida s spremljevalcem,

28.  o tem, ali uveljavlja, da je študent otrok padlih v vojni za Slovenijo oziroma žrtev naravnih nesreč,

29.  o uveljavljanju starševstva in podatki o drugem roditelju, s katerim želi bivati v študentskem domu, iz 1., 2., 6., 7. in 11. do 15. točke tega odstavka.

Podatki iz 23., 24. in 28. točke prejšnjega odstavka se za študente za podaljšanje subvencioniranja bivanja študentov ne obdelujejo.

Prijava za subvencionirano bivanje oziroma za podaljšanje subvencioniranega bivanja študentov poteka z elektronsko vlogo v eVŠ.

Za potrebe izbirnega postopka študentov za subvencionirano bivanje se v eVŠ z elektronsko prijavo za subvencionirano bivanje študentov obdelujejo podatki o osebah, ki so se prijavile za subvencionirano bivanje, oziroma o študentih, ki so se prijavili za podaljšanje subvencioniranega bivanja.

81.h člen

(eVŠ evidenca izvajalcev visokošolske dejavnosti)

V eVŠ evidenci izvajalcev visokošolske dejavnosti se vodijo naslednji podatki:

1.     osebno ime,

2.     spol,

3.     enotna matična številka občana,

4.     datum rojstva,

5.     državljanstvo,

6.     šifra raziskovalca, ki jo dodeli Javna agencija za raziskovalno dejavnost Republike Slovenije,

7.     nazivi iz 52., 53. in 54. člena tega zakona,

8.     področje izvolitve v naziv,

9.     datum izvolitve v naziv,

10.  datum prenehanja izvolitve v naziv,

11.  ime visokošolskega zavoda, ki je podelil naziv,

12.  ime visokošolskega zavoda, kjer izvaja visokošolsko dejavnost.

Osebne podatke v eVŠ evidenci izvajalcev visokošolske dejavnosti ministrstvo, pristojno za visoko šolstvo, obdeluje z namenom ugotavljanja pogojev za ustanovitev visokošolskega zavoda in za izvedbo študijskega programa v skladu s tem zakonom.

82. člen

(zagotavljanje podatkov za eVŠ)

Podatke za evidenci iz 81.č in 81.d člena tega zakona ministrstvo, pristojno za visoko šolstvo, brezplačno pridobi od agencije oziroma visokošolskih zavodov, če agencija z njimi ne razpolaga. Podatke iz 1. in 2. točke prvega odstavka 81.č člena ter 1. in 34. točke prvega odstavka 81.d člena tega zakona določi ministrstvo, pristojno za visoko šolstvo.

Podatke iz 1., 4., razen datuma rojstva, 5. in 6. točke prvega odstavka 81.e člena tega zakona ter iz 1., 4., razen datuma rojstva, in 5. točke drugega odstavka 81.e člena tega zakona ministrstvo, pristojno za visoko šolstvo, pridobi iz Centralnega registra prebivalstva na podlagi podatka o enotni matični številki občana. Če enotna matična številka občana ne obstaja, podatke iz teh točk ministrstvo, pristojno za visoko šolstvo, pridobi brezplačno v elektronski obliki od visokošolskih zavodov. Podatke iz 23. in 24. točke prvega odstavka 81.e člena tega zakona pridobi ministrstvo, pristojno za visoko šolstvo, samo, vse ostale podatke iz 81.e člena tega zakona pa brezplačno v elektronski obliki od visokošolskih zavodov.

Podatke za evidenco iz 81.f člena tega zakona vnašajo prijavitelji za vpis preko elektronske vloge prijave za vpis v visokošolske študijske programe v okviru eVŠ. Za zagotavljanje točnosti identifikacijskih podatkov prijavljenih ministrstvo, pristojno za visoko šolstvo, pridobi podatke iz 1., 4. razen datuma rojstva, 5. in 6. točke prvega odstavka 81.f člena tega zakona iz Centralnega registra prebivalstva na podlagi podatka o enotni matični številki občana prijavljenega. Pri prijavi prijavljenega s kvalificiranim digitalnim potrdilom se podatki iz prejšnjega stavka in podatki, ki se o njem vodijo v eVŠ, prijavljenemu prikažejo ob izpolnjevanju elektronske vloge. Podatke iz 8. točke prvega odstavka 81.f člena tega zakona o učnem uspehu ter predhodni srednješolski in višješolski izobrazbi, relevantni za vpis v visoko šolstvo, ministrstvo, pristojno za visoko šolstvo, brezplačno pridobi iz centralne evidence udeležencev vzgoje in izobraževanja oziroma Državnega izpitnega centra na podlagi podatka o enotni matični številki občana, če obstaja, sicer pa od prijavljenega.

Podatke za evidenco iz 81.g člena tega zakona vnašajo prijavitelji za subvencionirano bivanje preko elektronske vloge v okviru eVŠ. Za zagotavljanje točnosti identifikacijskih podatkov prijavljenih ministrstvo, pristojno za visoko šolstvo, pridobi podatke iz 1., 5., razen datuma rojstva, 6. in 7. točke prvega odstavka 81.g člena tega zakona iz Centralnega registra prebivalstva na podlagi podatka o enotni matični številki občana prijavljenega. Pri prijavi prijavljenega s kvalificiranim digitalnim potrdilom se podatki iz prejšnjega stavka in podatki, ki se o njem vodijo v eVŠ, prijavljenemu prikažejo ob izpolnjevanju elektronske vloge. Podatke iz 23. točke prvega odstavka 81.g člena tega zakona o učnem uspehu ter predhodni srednješolski in višješolski izobrazbi, relevantni za ugotavljanje pravice do subvencioniranja bivanja, ministrstvo, pristojno za visoko šolstvo, brezplačno pridobi iz centralne evidence udeležencev vzgoje in izobraževanja oziroma Državnega izpitnega centra na podlagi podatka o enotni matični številki občana, če obstaja. Podatke iz 23. točke prvega odstavka 81.g člena tega zakona o uspehu pri študiju, ministrstvo, pristojno za visoko šolstvo, brezplačno pridobi od visokošolskih zavodov.

Podatke za evidenco iz 81.h člena tega zakona ministrstvo, pristojno za visoko šolstvo, brezplačno pridobi od visokošolskih zavodov na način in v obliki, določeni v predpisu iz sedmega odstavka 16. člena tega zakona. Za zagotavljanje točnosti identifikacijskih podatkov o izvajalcih visokošolske dejavnosti ministrstvo, pristojno za visoko šolstvo, pridobi podatke iz 1. in 5. točke prvega odstavka 81.h člena tega zakona iz Centralnega registra prebivalstva na podlagi podatka o enotni matični številki občana prijavljenega.

Podatke za evidenco iz 81.i člena tega zakona ministrstvo, pristojno za visoko šolstvo, pridobi iz vloge za vpis v razvid zasebnih visokošolskih učiteljev in iz odločb, ki jih ministrstvo, pristojno za visoko šolstvo, izda v postopku vpisa v razvid zasebnih visokošolskih učiteljev.

Za znanstveno-raziskovalne namene in za izvajanje analiz o zaposljivosti študentov in diplomantov ministrstvo, pristojno za visoko šolstvo, na podlagi podatka o EMŠO diplomanta iz matične evidence zavarovancev, ki jo vodi Zavod za pokojninsko in invalidsko zavarovanje Slovenije, pridobi o osebah, ki sklenejo delovno razmerje, samozaposlenih osebah in družbenikih po predpisih iz pokojninskega in invalidskega zavarovanja, naslednje podatke:

-       datum zaposlitve in datum prenehanja zaposlitve diplomanta,

-       poklic diplomanta (klasifikacija SKP-08),

-       vrsta zaposlitve (nedoločen ali določen čas),

-       matična številka enote poslovnega subjekta z namenom pridobitve podatka o občini in regiji enote ter standardne klasifikacije dejavnosti poslovnega subjekta.

Za znanstveno-raziskovalne namene in za izvajanje analiz o zaposljivosti študentov in diplomantov ministrstvo, pristojno za visoko šolstvo, na podlagi podatka o EMŠO diplomanta iz evidence brezposelnih oseb, ki jo vodi Zavod Republike Slovenije za zaposlovanje, pridobi naslednje podatke:

-       datum nastopa in trajanje brezposelnosti ter

-       vrsta ukrepov aktivne politike zaposlovanja.

Za znanstveno-raziskovalne namene analiziranja zaposljivosti študentov in diplomantov ministrstvo, pristojno za visoko šolstvo, na podlagi podatka o EMŠO diplomanta iz evidence štipendistov, ki jo vodi ministrstvo, pristojno za socialne zadeve, pridobi podatek:

-       o tem, ali je bil diplomant prejemnik štipendije,

-       o vrsti štipendije, in

-       o obdobju prejemanja štipendije.

Za znanstveno-raziskovalne namene analiziranja zaposljivosti študentov in diplomantov ministrstvo, pristojno za visoko šolstvo, na podlagi podatka o EMŠO diplomanta iz centralne evidence zaposlenih na področju vzgoje in izobraževanja, ki jo vodi ministrstvo, pristojno za izobraževanje, pridobi podatek o:

-       datumu začetka in prenehanja zaposlitve v vzgojno-izobraževalnem zavodu,

-       vzgojno-izobraževalnem zavodu zaposlitve (ime, sedež),

-       vrsti in trajanju pogodbe o zaposlitvi in

-       vrsti in datumu podelitve naziva, pridobljenega v vzgoji in izobraževanju.

Način in obliko zagotavljanja podatkov iz tega člena določi minister, pristojen za visoko šolstvo.

82.a člen

(zbiranje podatkov)

Podatki iz 81.č in 81.d člena tega zakona se zbirajo za visokošolske zavode in študijske programe, ki so nastali v skladu z Zakonom o visokem šolstvu (Uradni list RS, št. 67/93, 39/95 – odločba US, 18/98 – odločba US, 35/98 – odločba US, 99/99, 64/01, 100/03, 63/04, 94/06, 59/07 – ZŠtip, 15/08 – odločba US, 64/08, 86/09, 62/10 – ZUPJS in 34/11 – odločba US).

Podatki o študentih iz prvega odstavka 81.e člena tega zakona se zbirajo od študijskega leta 2005/2006, o diplomantih pa od leta 2005. Podatki iz 25. točke prvega odstavka 81.e člena tega zakona se zbirajo od študijskega leta 2012/2013.

Podatki iz drugega odstavka 81.e člena tega zakona se za tuje študente zbirajo od študijskega leta 2012/2013.

Podatki iz evidence iz 81.i člena tega zakona se zbirajo od leta 1994.

83.a člen

(uporaba evidenc eVŠ in dostop do njih)

Prijavljeni s kvalificiranim digitalnim potrdilom lahko vpogleda v svojo prijavo v evidenci iz 81.f oziroma 81.g člena tega zakona do 30. oktobra.

Izvajalec visokošolske dejavnosti s kvalificiranim digitalnim potrdilom lahko vpogleda v podatke, ki se nanj nanašajo, v evidenci iz 81.h člena tega zakona.

Agencija lahko s kvalificiranim digitalnim potrdilom vpogleduje v evidence iz 81.č, 81.d in 81.h člena tega zakona ter pridobiva iz njih podatke za potrebe vodenja postopkov iz V.b poglavja tega zakona. Podatke iz evidenc prejšnjega stavka agencija lahko pridobiva tudi s povezovanjem svojega informacijskega sistema z eVŠ z uporabo digitalnega potrdila z obojestranskim preverjanjem istovetnosti ter avtorizacije.

Visokošolski zavod lahko s kvalificiranim digitalnim potrdilom vpogleduje v evidence iz 81.č, 81.d, 81.e in 81.h člena tega zakona ter pridobiva iz njih podatke, ki se nanj nanašajo. Podatke iz prejšnjega stavka visokošolski zavod lahko pridobiva tudi s povezovanjem svojega informacijskega sistema z eVŠ z uporabo digitalnega potrdila z obojestranskim preverjanjem istovetnosti ter avtorizacije.

Visokošolski zavod lahko pridobi podatke za prijavljene iz 81.f člena tega zakona za vodenje postopkov, povezanih z razpisom za vpis, s povezavo svojega informacijskega sistema z eVŠ z uporabo digitalnega potrdila z obojestranskim preverjanjem istovetnosti ter avtorizacije.

Ne glede na prejšnji odstavek lahko javni visokošolski zavodi in zasebni visokošolski zavodi za študijske programe s koncesijo pridobijo podatke iz 81.f člena tega zakona o prijavljenih za vpis na dodiplomski in enovit magistrski študij, ki se obdelujejo v skladu s predpisom iz sedmega odstavka 40. člena tega zakona, po končanem izbirnem postopku, in sicer za prijavljene, ki so sprejeti na njihov visokošolski zavod.

Agencija lahko za potrebe vodenja postopkov in za namene izvajanja statističnih, socialno-ekonomskih in drugih raziskovanj, povezanih z izvajanjem njihove dejavnosti, pridobiva podatke iz evidenc iz 81.a člena tega zakona.

Agencija in visokošolski zavodi lahko za namene izvajanja statističnih, socialno-ekonomskih in drugih raziskovanj, povezanih z izvajanjem njihove dejavnosti, v anonimizirani obliki pridobijo podatke iz evidenc iz drugega odstavka 81.c člena tega zakona.

Podatki iz evidence iz 81.f člena tega zakona se obdelujejo za vodenje izbirnih postopkov za vpis v visokošolske študijske programe v skladu s tem zakonom.

Podatki iz evidence iz 81.g člena tega zakona se obdelujejo za vodenje postopkov v skladu s predpisom iz tretjega odstavka 73.b člena tega zakona.

Evidence iz prve, druge, šeste in sedme alineje drugega odstavka 81.c člena tega zakona so javne, razen enotne matične številke občana, spola, naslova prebivališča, datuma rojstva in državljanstva.

Za znanstveno-raziskovalne namene in analize o zaposljivosti študentov in diplomantov se podatki iz sedmega, osmega, devetega in desetega odstavka 82. člena tega zakona pridobijo in povežejo v neanonimizirani obliki, vsa nadaljnja obdelava podatkov pa poteka z anonimiziranimi podatki.

Za znanstveno-raziskovalne namene analiziranja prehodnosti dijakov in študentov višjih strokovnih šol v visoko šolstvo se podatki iz četrtega stavka tretjega odstavka 82. člena tega zakona pridobijo in povežejo v neanonimizirani obliki, vsa nadaljnja obdelava podatkov pa poteka z anonimiziranimi podatki.

Organizacije oziroma delodajalci, ki posredujejo začasna in občasna dela osebam iz drugega odstavka 6.b člena Zakona o zaposlovanju in zavarovanju za primer brezposelnosti (Uradni list RS, št. 107/06 – uradno prečiščeno besedilo, 114/06 – ZUTPG, 59/07 – ZŠtip, 51/10 – odl. US, 80/10 – ZUTD in 95/14 – ZUJF-C), so za namen ugotavljanja upravičenosti za opravljanje začasnih in občasnih del študentov upravičeni na podlagi podatka o EMŠO pridobiti podatke iz 9., 10., 11., 14., 16., 17., 18., 19., 21. in 22. točke prvega odstavka in 6. točke drugega odstavka (razen podatka o številu vpisanih in doseženih kreditnih točk po ECTS) 81.e člena tega zakona s posredovanjem podatkov ali povezovanjem zbirk osebnih podatkov.

Evidenca o dijakih, študentih in udeležencih izobraževanja odraslih posamezne organizacije oziroma delodajalca, ki posreduje začasna in občasna dela osebam iz drugega odstavka 6.b člena Zakona o zaposlovanju in zavarovanju za primer brezposelnosti, se za namen iz prejšnjega odstavka poveže z eVŠ evidenco študentov in diplomantov.

**V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU**

Upoštevajoč odločbe Ustavnega sodišča RS, ki opozarjajo na nedorečenost in s tem neustavnost Zakona o visokem šolstvu v delu določitve vsebine javne službe in statusno pravne ureditve razmerij med univerzo in njenimi članicami, se z namenom čimprejšnje odprave tako ugotovljene neustavnosti skladno s četrto alinejo prvega odstavka 142. člena Poslovnika Državnega zbora (Uradni list RS, št. 92/07 – uradno prečiščeno besedilo, 105/10, 80/13, 38/17, 46/20, 105/21 – odl. US in 111/21) predlaga sprejem predmetnega zakona po skrajšanem postopku. Predlog zakona sicer vsebuje tudi druge manjše predloge sprememb oz. rešitev vezanih na vzpostavitev pravnih podlag za elektronsko poslovanje in vodenje digitalnih evidenc v visokem šolstvu, položaj visokošolskih učiteljev, izvoljenih v funkcijo dekana članice, dostop do visokošolskega izobraževanja tujim državljanom, ki v Republiki Sloveniji zaključijo srednješolsko izobraževanje, dostop do subvencioniranega bivanja tujim državljanom in državljanom držav članic EU, ki so v Republiki Sloveniji sami oziroma njihovi starši rezidenti za davčne namene, ter vzpostavitev enotnega sistema prepovedi zaračunavanja vpisnih stroškov poleg javnim visokošolskim zavodom tudi zasebnim visokošolskim zavodom za koncesionirane študijske programe za redni študij ter hkrati prepoved zaračunavanja šolnine študentom na vzporednem študiju.

**VI. PRILOGE**

* osnutki podzakonskih predpisov, katerih izdajo določa predlog zakona
* Povzetek izvedene presoje vplivov predpisa na gospodarstvo